qundao/data-zh-poetry huggingface dataset:
次乞食
作者：程銈
朝代：明
体裁：古风

我昔游金陵，飘飘何所之。侧身入西天，险道讵能辞。滟滪巴峡水，真如天上来。进棹节金鼓，有酒忘倾杯。喜无垂堂愁，时和渊明诗。观风六七载，每惭袜线才。圣明许归隐，朋旧时相贻。
次从都还阻风规林
作者：程銈
朝代：明
体裁：古风

薄游西湖曲，仍恋故乡居。近可展亲墓，时以舒友于。夙抱四海忧，留滞东一隅。行行隔天涯，蹇蹇畏修涂。落魄卧云野，清梦绕江湖。静听鸟声乱，閒看花影疏。勋名昔未足，光景此有馀。窃比山中僧，朝贵焉能如。
次停云·其一
作者：程銈
朝代：明
体裁：四言诗

飘飘凉风，濛濛烟雨。六合沉冥，孔道云阻。幽林适情，高朋时抚。静言兴思，寤寐延伫。
次停云·其三
作者：程銈
朝代：明
体裁：四言诗

野有嘉木，郁郁敷荣。美人萃止，惬我初情。初情允惬，驾车宵征。矢心偕往，以慰平生。
次停云·其二
作者：程銈
朝代：明
体裁：四言诗

凉风飘飘，烟雨濛濛。六合沉冥，孔道如江。良朋携壶，饮我南窗。彼美君子，去此奚从。
次停云·其四
作者：程銈
朝代：明
体裁：四言诗

岐有鸣凤，集彼梧柯。瑞酝九苞，好音谐和。谐和好音，览德居多。吾道已矣，怅其如何。
次和刘柴桑
作者：程銈
朝代：明
体裁：古风

美人别甚久，相望何踌躇。君去登华要，我在山楼居。暌隔三十年，谁复顾寒庐。握手黄金台，侨寓钟山墟。思之情耿耿，起步绕甾畬。世道日凉簿，漠漠忘劳劬。弱女以相归，愆期有待无。讵意成中道，缄书亦渐疏。人生贵适意，营营何所须。修短终归尽，富贵浮云如。
次和胡西曹偶阅书有感
作者：程銈
朝代：明
体裁：古风

流光复初夏，脉脉起南飔。入面添新爽，穿花射客衣。朝霞生霭□，夜雨散霏微。依依溪畔柳，灼灼园中葵。岂不媚时节，凉秋溘以衰。感物中心热，幽怀且一挥。时至勿矜速，运去勿嗟迟。扰扰世情子，百年为尔悲。
次咏三良
作者：程銈
朝代：明
体裁：古风

三良百夫特，贞亮古之遗。同气咸一德，此道何其微。行事虽莫稽，秦穆爱匪私。出入相股肱，晨夕侍轩帷。谏行而言听，心孚谊不亏。百年生有限，之死矢同归。厚恩终难报，治命焉可违。君没臣俱逝，事异古所稀。临穴自慷慨，惴慄诗人悲。至今歌黄鸟，琅琅泪沾衣。
次归田园居·其一
作者：程銈
朝代：明
体裁：古风

生平慕閒静，雅志在丘山。辞荣归旧业，忽忽十五年。落鸿依故渚，潜鳞恋深渊。循径寻东谷，植杖耘南田。幽篁六七丛，茅屋三两间。寒梅发墙角，细柳舞堤前。苍松停暮霭，芳草漾晨烟。月浸书幌内，风来桂树巅。笳鼓清宵迥，长歌白昼间。床头新酒熟，一醉任陶然。
次归田园居·其三
作者：程銈
朝代：明
体裁：古风

投簪入深山，林泉谁与娱。日日携童冠，缓步寻郊墟。去去山北路，望望村南居。种菊尚三径，栽柳亦五株。葛巾任萧散，轩冕胡能如。欲寻鸱夷子，散发沧洲馀。古有速化术，此语竟为虚。千年既成幻，一笑终归无。
次归田园居·其二
作者：程銈
朝代：明
体裁：古风

解组卧幽谷，山居鲜轮鞅。朋来有馀乐，心定无俗想。松下黄绮逢，轩前白鹤往。昼静人事绝，夜寂道心长。道心日已长，灵台日已广。天衢任往来，那复迷榛莽。
次归鸟·其一
作者：程銈
朝代：明
体裁：四言诗

瞻彼高鸟，清晨出林。近息台端，远憩丘岑。含哺厥子，劳酬素心。呼类悲鸣，秋云凝阴。
次归鸟·其三
作者：程銈
朝代：明
体裁：四言诗

瞻彼高鸟，晨林徘徊。一飞刺天，谁复幽栖。天路求友，高空或谐。宇清气淑，眷眷永怀。
次归鸟·其二
作者：程銈
朝代：明
体裁：四言诗

瞻彼高鸟，于鸣于飞。翱翔九霄，斥鴳依依。榆枋而栖，饮啄而归。我弃云衢，云衢我遗。
次归鸟·其四
作者：程銈
朝代：明
体裁：四言诗

瞻彼高鸟，栖栖霜条。凡禽莫窥，整羽肃标。一飞戾天，鸣声交交。尔亦胡为，下上忘劳。
次形赠影
作者：程銈
朝代：明
体裁：古风

乾坤运大化，气机无停时。飞潜与动植，一气感通之。人为万物灵，橐籥埋在兹。堪嗟运数促，聚散殊无期。大梦忽复觉，独往何所思。空遗身外名，言之每凄而。苦无速化术，自任了不疑。愿君勿相外，浊酒醉不辞。
次怀古田舍
作者：程銈
朝代：明
体裁：古风

仕本为行道，君子岂无贫。贫者志力农，终岁劳且勤。躬耕圣之事，而况于农人。畎亩尝忧国，食旧还思新。东作望西成，四农自欣欣。俯仰既无累，行止讵迷津。出入常相友，水火慰比邻。含哺击壤歌，允矣无怀民。
次挽歌词三首·其一
作者：程銈
朝代：明
体裁：古风

生死固常理，何修亦何促。人禀命于天，在数巳定录。气散魄飘飘，空形入窾木。朋旧抚棺哀，儿女仰天哭。善恶无由见，晦明不自觉。仅遗子若孙，讵知荣与辱。丈夫生世间，何苦不知足。
次挽歌词三首·其三
作者：程銈
朝代：明
体裁：古风

草色白皓皓，木叶落萧萧。枯形寄空木，移置出荒郊。清夜猿声哀，白日马足峣。冤鸟啼古树，寒露滴霜条。一入黄泉扃，千秋不见朝。千秋不见朝，贤达其奈何。济济送殡子，逐逐自还家。妻儿不能哀，乡井亦浩歌。死去无生理，体魄归山阿。
次挽歌词三首·其二
作者：程銈
朝代：明
体裁：古风

生前苦无酒，死后空满觞。白云坟上绕，啼鸟坎外翔。牲肴陈荒丘，朋旧哭草傍。有口舌不转，有目视无光。昔在华堂居，今弃草露乡。永作泉下客，一杯土中央。
次游斜川忆旧
作者：程銈
朝代：明
体裁：古风

余年未及艾，荷恩东归休。山中鲜朋侣，日与鹿豕游。忆昔去蜀时，放舟在中流。履险过三峡，轻生等浮鸥。行行馀六月，恬恬归故丘。忧时心欲折，谋道人寡俦。结屋方岩下，弟兄聊劝酬。视昔更思后，可复如今否。我生难百龄，曷怀千岁忧。俯仰苟无愧，身外复奚求。
次王抚军座送客
作者：程銈
朝代：明
体裁：古风

秋容正凄淡，万汇日腓腓。栗烈气南肃，飘飖雁北归。荒砌寒蛩乱，高树鸣蝉依。沧浪暗有约，汀洲愿不违。寂寂花枝冷，翛翛木叶悲。晨游逢胜景，夕照明馀辉。荏苒天山远，依稀塞路迟。征鞍欣未驾，脱颖仅如遗。
次联句
作者：程銈
朝代：明
体裁：古风

雁阵回衡峰，衡峰高不极。瞻彼寒栖鸟，感之长太息。大鹏因风抟，扶摇九万力。望望天南游，云霄相整饬。四顾沅湘外，高举嵩华侧。上下绝尘侣，翱翔生羽翼。皓皓秋空净，天水同一色。寰区观化理，无然起皇惑。
次西田穫早稻
作者：程銈
朝代：明
体裁：古风

民以食为天，有穫昌时端。人秉耒耜业，而以求饱安。东作苟不勤，秋成何由观。日出兮乃作，日入兮乃还。暮秋冬之渐，霜气早凝寒。农父良独苦，终岁恒思难。一身不任劳，一家总系千。所以浮惰子，俯仰无欢颜。君民曷并耕，忧乐本相关。籍田崇三推，朝野咸嘉叹。
次读山海经
作者：程銈
朝代：明
体裁：古风

山高草木茂，海深罗网疏。鱼鸟生其间，游息如故庐。閒居颇无累，爱读山海书。动适耕耘会，静憩柴桑车。瓮头酒初熟，独酌无肴蔬。日月互推迁，消息吾与俱。一览尽物理，良契静者图。人生不为乐，俯仰欲何如。
次述酒
作者：程銈
朝代：明
体裁：古风

重华御皇极，休誉绝前闻。至仁流天地，宁以夷夏分。南封春拱日，北阙晓瞻云。玉敕颁新国，星轺贲旧坟。临朝敷大道，听治及清晨。金水鱼龙化，天闲豹象驯。元首光天德，群臣奋致身。乾坤呈健顺，夙夜则恭勤。郊社新分祀，华戎戴一君。瑶琴发遗响，玉调奏南薰。文德能来远，群公素尚文。边尘收漠北，捷报出临汾。明良欢衎衎，宴会乐纷纷。率土称元后，皇天日鉴亲。一朝光典礼，万代庆明伦。
次饮酒·其一
作者：程銈
朝代：明
体裁：古风

达士恒任命，局局将何之。渊明饮酒吟，不为饮酒时。悠然而自得，性真写于兹。吾见苟不早，徘徊空自疑。决策事柴桑，忧乐勿相持。
次饮酒·其七
作者：程銈
朝代：明
体裁：古风

幼学踰弱冠，圣道茫无得。渐至知命年，犹恐惭不惑。方仕若好胜，历世情已塞。任重徒有怀，躬耕在乡国。心事属儿曹，端居正默默。
次饮酒·其三
作者：程銈
朝代：明
体裁：古风

紫燕㘅青泥，绕林双飞飞。一朝入华堂，喃喃鸣声悲。徘徊如不安，栖栖转无依。去去山人屋，茅檐和日归。低回营密巢，哺雏雏不衰。秋至别主人，明年愿勿违。
次饮酒·其二
作者：程銈
朝代：明
体裁：古风

五十田园居，适我遗世情。但求心无愧，岂欲隆虚名。覆车戒往辙，直道任平生。清光白驹过，浮生飞鸟惊。天道有消息，宠荣忌功成。
次饮酒·其五
作者：程銈
朝代：明
体裁：古风

独松秀万木，郁郁含芳姿。因感君子操，众卉空标枝。寒荫垂远陌，过者咸称奇。呼童拾松子，食之欲何为。将携赤松翁，脱此樊笼羁。
次饮酒·其六
作者：程銈
朝代：明
体裁：古风

君子依于仁，如何旷安宅。鼎鼎宇宙内，种种皆陈迹。凤鸟不复鸣，人年不满百。园葵初扇红，吾鬓忽垂白。寄言尘中人，流光诚可惜。
次饮酒·其四
作者：程銈
朝代：明
体裁：古风

垂垂篱畔菊，九日何英英。玩之不忍采，徘徊自多情。坐对抚一觞，心怡还自倾。醉卧东窗下，林间一鸟鸣。陶公邈千载，胡不同其生。
武夷五曲
作者：程銈
朝代：明
体裁：七言律诗

紫阳精舍枕寒流，仁智堂开任隐求。止宿寮虚堪晚对，寒栖馆静惬晨游。石门观善道心长，铁笛横风野兴幽。渔艇钓矶谁管领，一溪茶灶篆烟浮。
灵岩
作者：程銈
朝代：明
体裁：七言绝句

古苔绣字绿斑斑，彷佛群仙翠羽团。一隙通明天下晓，满山烟雨逼人寒。
灵峰观次黄致斋韵
作者：程銈
朝代：明
体裁：七言绝句

灵峰一望白云多，谁共幽人采芰荷。九曲探源还我事，飘飘巾舄映晴波。
秋夜
作者：程銈
朝代：明
体裁：五言绝句

砌冷草虫喧，月明如积雪。美人不可期，空林堕残叶。
题诗岩
作者：程銈
朝代：明
体裁：七言绝句

几泛烟波倚棹歌，沙头閒却旧渔蓑。题诗醉卧三杯石，云满空山雨满莎。
玉楼春
作者：程馞
朝代：明

子规啼过杨花路，缄泪函情无寄处。君如南浦往来潮，妾似西陵朝暮雨。当年只恨传金缕，何必相逢成别苦。夜深蜀国十三弦，紫女青皇私自语。
西江月·秋兴
作者：程馞
朝代：明

尽日荷锄治圃，有时捉杖寻泉。山翁招我坐桥边，笑指菊花开遍。隔岸重重竹树，近溪点点潭烟。滩头流下小鱼船，转过芦花不见。
锦堂春·秋怨
作者：程馞
朝代：明

玉簟寒生暮雨，冰绡泪染朝霞。多情记得还家未，丛桂已无花。谱入银筝恨切，窥来宝镜愁加。无端雁去书难寄，飞尽总由他。
上之回
作者：穆孔晖
朝代：明

回中道，旌旗缭绕明枯草。萧关北，鼍鼓逢逢振幽极。朔风吹万马，雨雪冻千山。长安路上传清警，六飞腾镳自代还。匈奴何时灭，神仙不可攀。前年作得鱼龙戏，深宫一宴开天颜。
喜晴
作者：穆孔晖
朝代：明

久雨千家怨滞阴，俄惊新照动高林。江龙趋洞收残力，海鹤盘空堕远音。烟薄松筠山色近，窗寒钟鼓月明深。来晨骑马招朋辈，把酒登高弄玉琴。
寄王景爵
作者：穆孔晖
朝代：明

君有贤名倾海内，薄云高义失今辈。李膺岂但重通家，北海芳樽常不废。门外鸣驺千里来，琼枝琼树常相对。楚客遥贽江蓠草，卫豪思报琼琚佩。昔过刘更生，接宴会君情。倾心无他意，谈笑碧云横。佳树流芳不动尘，兰卮玉案冰壶清。君有高楼复百尺，绮疏临流秋月白。围筵子夜未能休，传觞投壶灯动席。兴来振歌追流云，檐外疏梧翻露液。主人自称未能醉，鸡声海色忽相迫。此时非羡行乐频，义气真能驱古人。喜施惟谈马伏波，屯泽谁怜石季伦。城南灯火供儿课，买书不厌万轴新。人生百年如朝夕，惟有贤者名不湮。惠好难忘有寸心，赠言千里及芳辰。
对雪
作者：穆孔晖
朝代：明

雪堕崇城曙色迷，短檐平接暮云低。茫茫大地千山合，漠漠寒天一鸟啼。不讶薄衾凉似铁，独怜高枕醉如泥。林间剩有堪游处，惆怅关河限马啼。
新鹭
作者：穆孔晖
朝代：明

出谷翩翩初弄时，金衣巳占最高枝。催花独和东风早，栖树应嫌绿叶迟。日暖龙池停玉辂，烟晴雀厦侑琼卮。红尘紫陌愁听汝，柳市桃源负昔期。
春郊
作者：穆孔晖
朝代：明

流目春林表，朝旭散清华。鸟声啼不尽，芳草碧无涯。
有所思寄殷近夫
作者：穆孔晖
朝代：明

山斯沧，水斯浪，我所思兮寿之乡。西不渡河，南不踰梁，乃在东一方。泗水流其域，岱岳立其傍。青松百亩悬高堂，中有瑶琴曲思长。曲思长，不可忘。千里共明月，百里同家乡。家乡迥难得，斯人安可望。
朱鹭
作者：穆孔晖
朝代：明

刷羽春塘寂，腾身碧落遥。碧鸡非我友，白雉任谁招。海僻丹霞满，嵓深绿树饶。沙岸曝朝日，蒲流戏晚潮。
楚妃叹
作者：穆孔晖
朝代：明

袅袅葛盈谷，芊芊草满陂。君王与虞丘，云梦射熊罴。樊姬共九女，深宫治绤絺。絺绤妾当服，熊罴妾不食。男儿志四方，君王事万国。缝裳亦妾职，逐禽非君力。仓皇草树间，恒使予心恻。
芳树
作者：穆孔晖
朝代：明

芳树易零落，日月更推迁。驾车骋骐骥，前途横巨川。俯仰成寂寞，一身寄河边。唐虞巳千载，蓬瀛巳渺然。伤哉吴市卒，无计入桃源。拟种东皋黍，难求负郭田。对此尊中物，哀此芳树枝。琼英与绿叶，西风随所吹。
苦热
作者：穆孔晖
朝代：明

赤日长天昼掩扉，冰纨碧簟起炎威。病馀未爱强加饭，客至还愁暂着衣。案上青蝇难寂寞，阶前瑶草失芳菲。拟从禦寇乘风去，却向山阴理棹归。
送刘瑞卿
作者：穆孔晖
朝代：明

夙好同气雅，交久契逾深。即有婚姻申惠好，更兼意气见论心。断金虽喜芝兰密，倚玉终惭蒹葭质。爱向班彪谈彻夜，狂厌平原饮十日。星斗森罗发缬囊，龙鸾回翔振华笔。扬雄缀文或可能，贾谊匡时我所惊。武略只称穰苴法，奇才不让鲁连名。月下吴钩干彩宿，风前宝瑟彻苍清。只今四郊奔戎马，冤魂战骨充函夏。黄阁不闻气填膺，白屋空悲泪盈把。客子言归念明发，征衫起舞鸡声月。登高长吁思庙食，吊古临风叹芳歇。怜芳谁解停居诸，几回独自咏虚徐。东山不引安石屐，西岳思投李靖书。常怀报国终三箭，还爱读书穷万卷。庭径那知芳草深，园林一任鸣禽变。折麻写意送君归，黄金台下炎尘飞。市沽酒薄不能醉，同心其奈苦相违。月明遥寄情脉脉，夜深还有梦依依。
送李献吉归汴
作者：穆孔晖
朝代：明

西风送归客，倚马共徘徊。歧路杨朱泪，江湖李白杯。秋高鸿欲尽，霜重菊初开。独有梁园月，能供作赋材。
送谢应祥
作者：穆孔晖
朝代：明

送君费县尹，为政慕何人。独爱阳城拙，兼闻范叔贫。苍生堪涕泪，古道久逡巡。城外桑麻路，经过莫厌频。
金陵杂咏
作者：穆孔晖
朝代：明

前朝旧事总堪悲，仙子王乔未可期。千载春江花月夜，几回歌舞草离离。
阅顾开封朝正稿
作者：穆孔晖
朝代：明

五马清风自汴来，六龙佳气向春开。相如独抱凌云赋，汲黯宁非治郡才。海内烟尘须慷慨，江东花鸟莫徘徊。惭予疏懒无长句，未得从容笑语陪。
青环阁留题在白学士香山别业
作者：穆孔晖
朝代：明

平野青无际，横空高阁寒。追游来别业，登眺凭彫栏。北斗森相接，西山翠可抟。玉泉明远虹，金水泻回澜。村坞千林积，都城万井攒。风长来鼓吹，尘暗走衣冠。形迹寰中倦，襟怀物外宽。雨晴荷气彻，日静竹光团。马龁藤萝际，鹑飞禾黍端。隙田开射圃，曲几列骚坛。况复池台主，兼为翰墨官。侍言亲帝幕，作赋动金銮。英俊皆登杼，愚蒙滥识韩。深知一会易，独羡四并难。爱此舒眉目，浑如生羽翰。画屏题淡墨，丝户缀深丹。酒泛坡璃盏，瓜浮金错盘。冰蕤烹茉莉，碧簟展琅玕。弦奏高山调，谈倾下坂丸。写怀知异撰，乘兴尽交欢。时泰民无警，官閒政莫干。山河万里壮，宫阙九重安。物态浮沉是，时名文字看。相期惜岁月，各拟种芝兰。勋业心难负，行藏鬓未残。闭门恒寂莫，出郭暂盘桓。张弛明公意，逍遥达士观。风光愿无改，还此簇吟鞍。
俯溪台
作者：穆文熙
朝代：明
体裁：五言绝句

高台势崒嵂，下瞰清流水。横水跨石梁，宛若飞虹起。
寒食值雨赵计部携酒见过话旧有感·其一
作者：穆文熙
朝代：明
体裁：五言律诗

佳节逢寒食，连朝风雨多。故人携盏斝，过我话关河。别去天同远，归来岁几过。一时飞动意，对尔欲如何。
寒食值雨赵计部携酒见过话旧有感·其二
作者：穆文熙
朝代：明
体裁：五言律诗

池馆开尊处，相看意气生。交情惟白日，风雨自清明。天上暮云色，林间黄鸟声。醉来翻感慨，长啸不胜情。
山家
作者：穆文熙
朝代：明
体裁：七言绝句

迤逦荆扉锁暮霞，潺湲涧溜绕篱斜。山翁不解春来去，独立斜阳数落花。
月下闻雁
作者：穆文熙
朝代：明
体裁：七言律诗

岸帻池亭共酒杯，萧然秋气正悲哉。高城落木临风下，远塞新鸿向月来。游子荷裳堪自缉，班姬纨扇未须裁。尘心种种归无语，坐看天南斗柄回。
游少林寺
作者：穆文熙
朝代：明
体裁：五言排律

海内称名刹，无如此地偏。莲花九顶出，玉乳五峰连。甘露瀰金界，慈云护梵天。法轮西域转，象教震方传。唐碣推神武，秦槐飞断烟。斋心依静土，不是野狐禅。
登黄鹤楼八首·其一
作者：穆文熙
朝代：明
体裁：七言律诗

今上龙飞御极秋，使臣衔诏历重邮。远从全楚探奇迹，更向三分忆壮猷。楼上云停仙客驾，江边草蔓祢衡洲。登临矫首惊时代，目断长江不尽流。
登黄鹤楼八首·其七
作者：穆文熙
朝代：明
体裁：七言律诗

赤壁当年顿虎貔，犹然倚醉赋新诗。可知明月酣吟处，正是东风欲动时。千里舳舻成断焰，二乔铜雀负前期。坡仙潇洒余风在，读罢雄文有所思。
登黄鹤楼八首·其三
作者：穆文熙
朝代：明
体裁：七言律诗

楼势江烟黯不开，攀跻谁不诧奇哉！眶中顾盼三湘尽，座里风云九郡来。诸葛谋深原上相，周郎气尽讵凡才。千年事往遗踪在，到此令人意自摧。
登黄鹤楼八首·其二
作者：穆文熙
朝代：明
体裁：七言律诗

万里行来意未休，武昌城上坐销忧。山形宛转王孙第，草树凄迷庾亮楼。杯外莺花词客赋，江中箫鼓女郎游。回风仿佛闻吹笛，定有仙人下十洲。
登黄鹤楼八首·其五
作者：穆文熙
朝代：明
体裁：七言律诗

振衣来上楚江楼，擘画河山一目收。绮疏倒悬沧海日，檐牙低压汉阳流。仲宣思苦宁怀土，宋玉愁深不为秋。往事无须重问讯，夕阳正自下群鸥。
登黄鹤楼八首·其八
作者：穆文熙
朝代：明
体裁：七言律诗

板舆南下信飞蓬，经过荒城尽楚宫。巫峡云深藏暮雨，章华台古自悲风。武安客尽三千侠，司马文余七泽雄。我亦周南作赋者，抽毫指顾不胜恫。
登黄鹤楼八首·其六
作者：穆文熙
朝代：明
体裁：七言律诗

吴蜀山河蔓草莱，感时词客重悲哀。楼船万里益州下，铁锁千寻建业开。滚滚江流依日转，摇摇帆影自天来。当年浑浚堪一笑，自有当阳上将材。
登黄鹤楼八首·其四
作者：穆文熙
朝代：明
体裁：七言律诗

耽玩湖光坐日曛，大藩风物总纷纭。江流不转千年恨，石势常含八阵云。山到郧襄秦界合，星回翼轸楚天分。兴亡我欲探前代，折简湘灵未可闻。
送叶龙塘道长谪合阳
作者：穆文熙
朝代：明
体裁：七言绝句

重来燕市蹋红尘，骢马怜君气象新。一疏即看成远别，寒风冷雨入三秦。
乌江项王庙
作者：穆植
朝代：明
体裁：古风

霸王气概世，至死亦豪雄。重围既已脱，不忍见江东。一点羞耻念，颈血饛膏锋。即今瞻庙貌，凛凛钦英风。汉高千载下，威名终逊公。
新柳和韵
作者：穆植
朝代：明
体裁：七言律诗

万紫千红斗艳时，独舒新绿挂轻枝。莺迁屡掷金梭过，鱼避还疑饵线垂。烟锁深沉牵别院，风吹摇曳系愁思。东君若是无情者，谁教春添如许丝。
春晴
作者：穆植
朝代：明
体裁：七言律诗

四围新翠接苍穹，九十春光景不同。蝶使蜂媒游化日，莺梭燕剪织芳丛。柳侵书案窗分绿，花覆村溪水借红。试问韶华谁领略，太平佳气在江东。
梅花
作者：穆植
朝代：明
体裁：五言律诗

秉性自孤洁，琼姿带雪眠。香因幽倍远，色以素为妍。澹荡寒山月，凄迷野水烟。罗浮幽梦幻，长此伴神仙。
竹林
作者：穆植
朝代：明
体裁：七言律诗

幽居不用买山钱，独坐深篁隐碧天。伴侣或来双语燕，赓歌时发数声蝉。烦忧顿却如除疾，清思频增如入仙。啜茗观书随意得，眼前何必数淇园。
第二泉
作者：穆植
朝代：明
体裁：七言律诗

九龙盘郁据幽岑，下有名泉出茂林。隐隐白云浮石槛，琅琅清韵入瑶琴。催诗解渴人俱羡，泛酒盛茶味愈侵。只为人情耽险奥，故将名目亚江心。
风阻燕子矶游至三台洞
作者：穆植
朝代：明
体裁：古风

枕江一片石，逶迤十余里。峭壁插长空，高崖嗑江水。仰面神魂飞，一望寒生眦。崎岖路不穷，嵌空错难理。猿狖不得攀，乌鹊无栖止。初洞亩盈余，小结依崖址。山腰二洞幽，乔木秀悬藟。百折到三台，倒挂石垂蕊。中有一泓泉，汩汩流山髓。仿佛敲清磬，声随风远迩。高瞻见草庵，欲达无由抵。吁嗟我远行，浪薄孤舟舣。程阻得胜游，虽忧亦成喜。慷慨问山灵，来此人凡几。
同钱绅登黄山阅武
作者：穆炜
朝代：明
体裁：七言律诗

黄山兀立大江隈，夏日登临亦壮哉。圌岛云移山势合，海门潮涌雪花开。尊前赋草堆鹦鹉，水上军声起蛰雷。杯酒尚寻秋夜约，扁舟明月重徘徊。
南山寺石壁
作者：窦豪
朝代：明
体裁：五言律诗

古刹藏幽谷，无人僧独行。堂前松影乱，门外水声清。宝地凭风扫，山田俟火耕。问渠何所有，煮石度平生。
寄永丰习韶
作者：章哲
朝代：明
体裁：古风

长啸空岩叟，萧条生意疏。白头淹笔砚，青跟赖妻孥。竹径随风扫，蔬畦带月锄。相知惟习老，音问数年无。
清远县
作者：章嘉桢
朝代：明
体裁：古风

日行山间溪，偪仄复辗转。孤舟弥䆗窱，今夕泊清远。攒峰忽旷夷，驶流乍滟潋。海月升平芜，光映江楼满。恍疑苕霅间，亦复似汉沔。我思鸿濛秘，造物有舒卷。颓然对涟漪，把酒歌坎坎。
立秋后一日张家湾访元采曹长于胡氏园亭
作者：章嘉桢
朝代：明
体裁：七言律诗

昨夜秋风一叶传，潞河风物晓澄鲜。雨馀沙白垂疏柳，云际天青集画船。閒向园林寻旧侣，坐谭骚雅听鸣蝉。芳尊曲沼幽香远，忽忆江南唱采莲。
齐云山下溪行
作者：章嘉桢
朝代：明
体裁：五言律诗

白岳朝真罢，乘桴下小溪。急湍清见底，芳草踏成蹊。傍树山楼出，眠鸥浦溆低。不须歌越调，落日到城西。
劝农
作者：章嘉祯
朝代：明
体裁：七言绝句

溪边千嶂朝含雨，竹杪一鸠午唤晴。云漏日明油壁暖，吏人打鼓劝春耕。
早秋过采石慈湖
作者：章嘉祯
朝代：明
体裁：五言律诗

江南极北地，夏尽及秋时。驿树金陵道，天门水战旗。沙平朝露白，野阔夕阳迟。坐石絺衣挂，青天月半规。
桧
作者：章圭
朝代：明

天挺良材耸百寻，托根仙宿历年深。能兼老柏冰霜操，不让寒梅铁石心。夜静绕坛星布列，月明满地翠阴森。工师若选明堂用，为栋为梁价万金。
刘公台
作者：章士雅
朝代：明
体裁：七言排律

百里堂开五子雄，崇冈北峙佐神功。星楼俯瞰摇银海，水殿高骞落彩虹。夹岸莺花千堞绕，连江风雨百川通。松云翠拥低秦柱，瓠粉香飘逼汉宫。估客挂残青舫月，仙人吹断紫箫风。红颜十斗情逾剧，白眼千秋调更同。尘世浮游身老大，乾坤涕泪路西东。亭皋柳绿年年色，烟树苏台一望中。
别思
作者：章士雅
朝代：明

东方千骑去如云，最有罗敷念使君。晓镜疏花看寂寞，夜香明月坐氤氲。门前细雨新桃浪，陌上和风旧燕群。莫道朝来无锦字，落红飞处半回文。
天雄道中
作者：章士雅
朝代：明
体裁：七言律诗

天雄自昔推雄镇，锁钥于今重北门。河近白沟人不渡，关连紫塞戍常屯。重阴卷雪冰还合，朔气吹沙日易昏。极目荒原无匹马，车轮何事促王孙。
幽澜泉
作者：章士雅
朝代：明
体裁：五言律诗

幽澜千载寺，落叶旧山门。一自芳踪去，惟馀古甃存。片云浮幻影，孤月洗尘根。坐对空人境，何须花露繁。
忆小园花事
作者：章士雅
朝代：明

天南人去二三月，小苑花飞五六枝。孤阁自开巢乳燕，疏帘不卷驻游丝。园蔬未作愁中供，芳草还虚梦里诗。最忆东邻夜吹笛，一声遥在月明时。
春晚二首
作者：章士雅
朝代：明

春望亦堪怜，平芜远接天。不禁双燕子，飞出落花前。春雨过前溪，垂杨树树低。绿窗人不语，惟有晓莺啼。
春晚二首·其一
作者：章士雅
朝代：明

春望亦堪怜，平芜远接天。不禁双燕子，飞出落花前。
春晚二首·其二
作者：章士雅
朝代：明

春雨过前溪，垂杨树树低。绿窗人不语，惟有晓莺啼。
柳枝词
作者：章士雅
朝代：明

长淮渡头杨柳春，长淮市上酒旗新。系船沽酒折杨柳，还是去年西渡人。
水月禅院
作者：章士雅
朝代：明
体裁：七言律诗

滉漾湖光远接天，坐来水月境疑仙。一滩芦荻寒相映，半壁松萝静可怜。孤磬自悬开士榻，浮云不系使君船。两山遥望青如黛，愁入乡关倍惘然。
湖上曲
作者：章士雅
朝代：明
体裁：乐府曲辞

白莲花开秋水生，兰桡桂楫罗衣轻。郎君试看花深处，两两鸳鸯飞不去。
秋日同张景铭使君登武塘城楼
作者：章士雅
朝代：明
体裁：七言律诗

苍苍平野淡秋容，百雉何年海上封。一水白云连槜李，片帆寒雨入吴淞。高低禾黍村流合，远近楼台落照重。喜有使君持节至，笑谈今古静烟烽。
秋雨
作者：章士雅
朝代：明

秋雨秋风入暮天，愁心独与片帆悬。总教作客非千里，堪笑为郎已六年。芦叶半黄风破岸，稻花全白水平田。栖迟岁月怜今昔，《梁父》孤吟倍黯然。
纪怀二首
作者：章士雅
朝代：明

鸟声啼散一帘花，遥忆春风怨岁华。何事半生能薄幸，绿杨深处即为家。江城二月客衣单，况是春风十日寒。东国梅花吹欲尽，不须横笛倚朱栏。
纪怀二首·其一
作者：章士雅
朝代：明

鸟声啼散一帘花，遥忆春风怨岁华。何事半生能薄幸，绿杨深处即为家。
纪怀二首·其二
作者：章士雅
朝代：明

江城二月客衣单，况是春风十日寒。东国梅花吹欲尽，不须横笛倚朱栏。
黄花镇
作者：章士雅
朝代：明
体裁：七言绝句

万里黄云百二关，九陵烟树接群山。王庭远徙边尘净，征马萧萧白日閒。
题京邸壁联
作者：章孟端
朝代：明
体裁：联

四壁金花春宴罢；满床牙笏早朝归。
客扬州送所知归鄞
作者：章审言
朝代：明
体裁：五言律诗

与君沙上别，把酒惜分襟。楚国山河旧，吴门驿路深。断云开曙色，繁木护春阴。群从如相问，衰颜动越吟。
山中送冯岱宗游留都二首·其一
作者：章宪文
朝代：明
体裁：古风

秣陵佳丽地，况乃霜信初。蟋蟀吟井干，白露泫玉除。天阶爽籁静，游子行曳裾。寄语都人士，拭目观璠玙。
山中送冯岱宗游留都二首·其二
作者：章宪文
朝代：明
体裁：古风

为尔切鲈鲙，为尔调莼羹。饮我金叵罗，歌我少年行。尔醉为我舞，舞罢难为情。秋风满道傍，深柳玄蝉鸣。季鹰归故里，之子促远程。去住不自得，努力崇令名。
白鹇诗
作者：章彬
朝代：明
体裁：七言绝句

草暖蘋香月上迟，白鹇黄鹤往来时。云山隔断一千里，日日相过人不知。
不言钱
作者：章志宗
朝代：明

阮籍性嗜酒，嵇康不言钱。二公生颇异，谁云贤不贤。我无嗣宗才，亦无夷甫权。懒向陌中走，秪爱山中眠。酿泉成美酒，作诗成长篇。求道心是道，脩仙身是仙。不蕲皇命召，须待玉音宣。何时出世间，骑鹤上青天。
咏杖头童子
作者：章志宗
朝代：明

出入不离手，行藏赖尔扶。莫辞行路远，应念老人孤。下水测深浅，探朋窥有无。待看仙诏下，携汝上清都。
四皓奕棋图
作者：章志宗
朝代：明

何事山中閒奕棋，颜如丹渥鬓如丝。不将白眼看浮世，且向山中歌紫芝。歌紫芝，心荡荡，嬴秦残忍知不知。若无张子房，安肯出彤墀。羽翼太子难动移，虽有缯缴将安施。扶弱安刘今几时，画中见之恍在斯。问之不答亦不顾，妙算还他一着奇。
坐驰
作者：章志宗
朝代：明
体裁：古风

坐驰夫如何，心与物俱往。主人已离舍，客气日侵长。门户生荆棘，白日游魍魉。精神斲丧尽，灵府无资养。经营四海间，何日回轮鞅。
夜坐
作者：章志宗
朝代：明

窗间独坐意翛翛，一盏寒灯伴寂寥。风是故人能自至，月为佳客不须邀。金瓯泛酒飘春雾，石鼎烹茶响夜潮。千卷蕊珠閒诵罢，纷纷鸾鹤下青霄。
寿藏
作者：章志宗
朝代：明

寻得佳山水，穷年得所依。凿苔开冢塔，种树作帘帏。莫讶滕公喜，休教庄老讥。他年仙化去，还有鹤飞归。
山中秋日
作者：章志宗
朝代：明

山中秋日冷萧萧，一谷寒云伴寂寥。黄菊傲霜花半老，绿荷翻雨叶将彫。烟霞遁迹规模小，铅汞还丹岁月遥。试向西皇问消息，青天端不负穷樵。
山居
作者：章志宗
朝代：明

人市事何杂，山居日倍长。柴门无过客，花草自生香。
应世
作者：章志宗
朝代：明

新营茅屋两三间，不着丹青也好看。翠竹黄花閒里玩，高山流水静中弹。几回大醉非干酒，一任閒眠总是丹。万虑不侵心自乐，数声啼鸟韵林端。
春昼
作者：章志宗
朝代：明

刺桐花开春昼长，粉蝶双飞过短墙。万汇喧嚣谁张主，布谷催耕春正忙。黄鹂啼散暮天碧，白鸟点破春山苍。三春可景好人意，安得长绳系太阳。大哉化工陶万物，蠢动臭腐皆生光。人生有如石中火，随生随灭何遑遑。细推物理探元化，日向东风吹几场。
林泉
作者：章志宗
朝代：明

一炷清香一卷经，琳琅振响彻云扃。仙人跨鹤凌风下，玉笛双吹入紫庭。
林泉高兴
作者：章志宗
朝代：明

山中无事日如年，物外家风别一天。嘉树飘香来石几，奇花弄影拂香筵。呼童汲水烹新茗，与客吟诗改旧联。满目纵横皆自得，看云閒对落花眠。
示邀饮者
作者：章志宗
朝代：明

一日清閒一日仙，本图将息养残年。鄙夫不解神仙意，往往催人上酒筵。
端午
作者：章志宗
朝代：明
体裁：五言律诗

今日端阳节，瑶池宴列仙。烂蒸云里鹤，细脍海中鳣。凤管吹三岛，龙舟斗九渊。忍将蒲泛酒，遥酹逐臣前。
自适
作者：章志宗
朝代：明
体裁：古风

生来命合处林泉，托迹烟霞乐自然。紫府黄庭身内景，祥云瑞气性中天。诗吟邵子胸中趣，琴鼓周文指下弦，任渠沧海变桑田。
自适
作者：章志宗
朝代：明
体裁：五言律诗

茅屋居来好，悄然人事疏。身如泥不动，心与室同虚。皎皎松间鹤，翛翛水里鱼。纵横皆自得，无咎亦无誉。
至人
作者：章志宗
朝代：明

至人尚高㓗，不为名利关。开庐卧白云，把酒对南山。南山青崒嵂，流水声潺湲。泠然清我心，我心今正閒。但得心中好，何妨头上斑。
至人
作者：章志宗
朝代：明
体裁：古风

至人尚高洁，不为名利关。开庐卧白云，把酒对南山。南山青崒嵂，流水声潺湲。泠然清我心，我心今正閒。但得心中好，何妨头上斑。
落花
作者：章志宗
朝代：明

庭前俄见众花开，阵阵飘香入座来。何事东风太无藉，纷纷吹落满苍苔。
述意
作者：章志宗
朝代：明
体裁：七言律诗

方外堂堂一丈夫，非贤非智亦非愚。生无论道经邦术，居有栽花种树书。云里谩乘萧氏凤，雪中休策郑生驴。孰云蓬岛无缘到，一片灵台是坦途。
镜中灯
作者：章志宗
朝代：明
体裁：七言律诗

青铜磨出光于月，一点金星里面红。似是似非休着相，不偏不倚恰当中。有无交入生光彩，彼此含容尽贯通。内外混融无间隔，却从虚处认真踪。
閒述
作者：章志宗
朝代：明
体裁：古风

天无一点云，万里净如洗。八面风不摇，尘埃无由起。我心亦如之，光洁难伦比。莫教閒累侵，便合真仙理。
閒述
作者：章志宗
朝代：明
体裁：五言绝句

天无一片云，万里清如水。孤月自空明，我心亦如此。
云津书院诗卷三首
作者：章懋
朝代：明

昔人黄卷青灯处，沧海桑田几变更。独有龙洲洲上水，东流还作诵弦声。华构沦亡几百年，云津风月故依然。天留嘉定文章在，应把贻谋启后贤。前宋衣冠迹己陈，芳洲胜槩属何人。贤孙今绍箕裘业，云路还从此问津。
云津书院诗卷三首·其一
作者：章懋
朝代：明

昔人黄卷青灯处，沧海桑田几变更。独有龙洲洲上水，东流还作诵弦声。
云津书院诗卷三首·其三
作者：章懋
朝代：明

前宋衣冠迹己陈，芳洲胜槩属何人。贤孙今绍箕裘业，云路还从此问津。
云津书院诗卷三首·其二
作者：章懋
朝代：明

华构沦亡几百年，云津风月故依然。天留嘉定文章在，应把贻谋启后贤。
云舍宁亲
作者：章懋
朝代：明

榕叶梅花岭路长，皇华持节昼还乡。此行不似并州使，怅望孤云隔太行。
入萍乡作
作者：章懋
朝代：明

簜节煌煌照楚山，天曹何事落人间。要知沿路官员好，须到萍乡县里还。
出京和庄孔易韵
作者：章懋
朝代：明

夕阳道路风尘暗，明月孤村草树稠。郭隗台前无逐客，萧家林下有行舟。音书断绝家何在，踪迹飘零水共流。此地经过多少事，今年不似昔年游。
别闽南僚友
作者：章懋
朝代：明

三年宪府同怀抱，此日离亭惜解携。回首建溪溪上路，春山随处鹧鸪啼。
和□尚书廷纲留别韵
作者：章懋
朝代：明

一棹翩然发大江，归寻绿野旧书窗。万钟已觉心无累，九鼎从知笔可扛。名世文章能有几，急流人物更无双。高怀不似乖崖老，閒杀尚书意未䧏。
和□尚书廷纲留别韵
作者：章懋
朝代：明
体裁：七言律诗

一棹翩然发大江，归寻绿野旧书窗。万钟已觉心无累，九鼎从知笔可扛。名世文章能有几，急流人物更无双。高怀不似乖崖老，閒杀尚书意未降。
和郑侍郎廷纲长至有怀
作者：章懋
朝代：明

学道年来绝爱憎，肯随时俗竞蜗蝇。新阳已向今宵复，老态应从此际增。䞉喜舒长迎化日，仍愁积姤至坚冰。衰迟只合居林下，重沐君恩报岂能。
和郑侍郎廷纲长至有怀
作者：章懋
朝代：明
体裁：七言律诗

学道年来绝爱憎，肯随时俗竞蜗蝇。新阳已向今宵复，老态应从此际增。剩喜舒长迎化日，仍愁积姤至坚冰。衰迟只合居林下，重沐君恩报岂能。
和郑廷纲除夕感怀
作者：章懋
朝代：明

满城箫鼓乐无央，共说明朝是孟阳。却笑流年成老大，讵堪随众厕班行。厌闻爆竹除残岁，谩对梅花忆故乡。何日得偿林下愿，簿书鞅掌任渠忙。
哭外舅郭公
作者：章懋
朝代：明

磊磊襟怀楚楚仪，客来能酒更能棋。从今寂寞耆英会，不听山阳笛也悲。少日东床誇坦腹，年馀四十竟浮沈。自惭不是奇男子，空负平生择婿心。
哭外舅郭公·其一
作者：章懋
朝代：明

磊磊襟怀楚楚仪，客来能酒更能棋。从今寂寞耆英会，不听山阳笛也悲。
哭外舅郭公·其二
作者：章懋
朝代：明

少日东床誇坦腹，年馀四十竟浮沈。自惭不是奇男子，空负平生择婿心。
圃东新井
作者：章懋
朝代：明

凿井深深傍玉堂，石根流沁一泓凉。冰壶夜浸秋蟾湿，云液晴涵甘醴香。苔藓未生侵玉甃，桐阴初长拂银床。寒泉可汲应须汲，莫使行人为断肠。
夜坐得句寄示弟侄
作者：章懋
朝代：明

秋初一别又冬残，欲写家书意万端。最是白头千里外，时时梦到兆嘉山。
太学释菜古诗
作者：章懋
朝代：明

皇明右文治，闾巷兴胶庠。桥门集多士，冠佩纷跄跄。少窥夫子宫，巍巍数仞墙。仰钻靡所得，矻矻穷十霜。剽窃糟粕馀，乘时幸飞翔。释褐谒阶墀，对越俨洋洋。采蘋荐溪毛，执爵灌椒觞。百拜举彝典，报本那可忘。平生迂腐心，峨冠讲虞唐。曰兹筮仕初，矢心思激昂。金石励名节，忠孝恒自将。期不负明训，允以酬君王。
寿李知府嗣母
作者：章懋
朝代：明

黄鹄孤飞四十年，几番机断晓窗前。邻姬只羡生儿好，恩诰时时下九天。一阳微露岭头梅，此日高堂初度来。王事贤劳归未得，梦魂飞绕越王台。莫道无人戏綵衣，庭前剩有紫荆枝。未须便上陈情表，正是君恩欲报时。
寿李知府嗣母·其一
作者：章懋
朝代：明

黄鹄孤飞四十年，几番机断晓窗前。邻姬只羡生儿好，恩诰时时下九天。
寿李知府嗣母·其三
作者：章懋
朝代：明

莫道无人戏綵衣，庭前剩有紫荆枝。未须便上陈情表，正是君恩欲报时。
寿李知府嗣母·其二
作者：章懋
朝代：明

一阳微露岭头梅，此日高堂初度来。王事贤劳归未得，梦魂飞绕越王台。
归雁
作者：章懋
朝代：明

灵囿池台是旧游，西风万里思悠悠。阵横紫塞霜天晓，影落澄江水国秋。栖止更嫌芦荻浅，飞归不为稻粱谋。一封带得边城信，要把平羌报冕旒。
挽叶侍郎盛二首
作者：章懋
朝代：明

华国文章老更奇，康时才业未全施。空馀欧范平生志，不见功名上鼎彝。金镜朝端方委重，玉楼天上更传宣。迂生不识平津阁，因诵遗文亦泫然。
挽叶侍郎盛二首·其一
作者：章懋
朝代：明

华国文章老更奇，康时才业未全施。空馀欧范平生志，不见功名上鼎彝。
挽叶侍郎盛二首·其二
作者：章懋
朝代：明

金镜朝端方委重，玉楼天上更传宣。迂生不识平津阁，因诵遗文亦泫然。
挽张都宪敷华母姚节妇
作者：章懋
朝代：明

良人早峨金豸冠，致身事主遭时艰。边人内犯烽烟起，从征一去不复还。伟矣闺中未亡人，固穷志节金石坚。孤灯寒幌矢靡他，柏舟再续三百篇。劬劬夙夜抚遗孤，箕裘旧业期有传。中丞位望光前烈，几经断织丸熊连。镜鸾孤飞四十年，官原宿草迷寒烟。归去九泉重执手，此生端不负所天。呜呼，夫死国兮妇死夫，忠贞两全谁与俱。铭章昭垂千百载，燕许大笔春秋书。
挽杜黄门乔妻
作者：章懋
朝代：明

梦断瑶池绣閤閒，翠帏香冷烛花残。空遗旧织回文锦，留与黄门洒泪看。
挽郑县丞
作者：章懋
朝代：明

一官未了鬓先改，丞负于今三十载。蓝田不作哦松人，九陇还饶遗爱在。西风莼老乡梦回，桂岩旧业荒苍苔。飘然挂冠赋归去，岩前桂子秋正开。惆怅人生能几许，藏舟夜半不知处。鸠去梁空芝草萎，乌府归来泪如雨。
挽金华郑同知重父
作者：章懋
朝代：明

岁蛇忽作康成梦，赋鵩空馀贾谊才。从此耒阳溪上菊，风霜时节为谁开。
早朝
作者：章懋
朝代：明

未央钟动曙光生，隐隐初闻柳外莺。风静御炉香篆细，日高斧座衮衣明。螭头陛拥黄麾仗，豹尾班联白玉珩。最喜君王勤庶政，苍蝇声里问鸡鸣。
本院南新辟三圃
作者：章懋
朝代：明

圣门学为圃，人皆陋樊迟。借问玉堂客，筑圃将奚为。儒冠安淡薄，志不图甘肥。苦硬根可咬，酸齑味可知。在贵不忘俭，藿食固所宜。大哉君子心，所存应在兹。苟能充此志，堪作和羹资。试我盐梅功，济彼闾阎饥。孰云谋生计，日夕勤敷菑。不有公仪休，拔弃园中葵。
次吾景端韵二首
作者：章懋
朝代：明

行年己度知非日，学易应思补过时。珍重故人相问讯，韦编三绝是心期。皋比拥处乐何如，春满庭前草不除。他日相从问无极，文山风月未应虚。
次吾景端韵二首·其一
作者：章懋
朝代：明

行年己度知非日，学易应思补过时。珍重故人相问讯，韦编三绝是心期。
次吾景端韵二首·其二
作者：章懋
朝代：明

皋比拥处乐何如，春满庭前草不除。他日相从问无极，文山风月未应虚。
次韵题萍实桥二首
作者：章懋
朝代：明

汝坟江汉古名邦，曾见周南化日长。麟趾驺虞浑忘却，谩誇萍实瑞昭王。桥名萍实表南邦，谣语流传岁月长。书社不封千载恨，空将伯业望君王。
次韵题萍实桥二首·其一
作者：章懋
朝代：明

汝坟江汉古名邦，曾见周南化日长。麟趾驺虞浑忘却，谩誇萍实瑞昭王。
次韵题萍实桥二首·其二
作者：章懋
朝代：明

桥名萍实表南邦，谣语流传岁月长。书社不封千载恨，空将伯业望君王。
止赐酒
作者：章懋
朝代：明

君王念儒臣，眷养良独厚。解带食天厨，日赐黄封酒。饮食贵有节，适时乃无咎。昨诏酒云止，曰兹炎暑候。岂惜曲糵费，狂药恐作疚。周书戒崇饮，圣诰垂不朽。嗟彼八达徒，沉酗良作丑。宁为摄生谋，不问中圣否。皇恩浩如天，欲报惭何有。
游牛首山和沈仲律韵三首
作者：章懋
朝代：明

乘兴来山寺，清樽共解颜。院深春昼永，香袅午风闲。短屐行应遍，危栏倦亦攀。白云飞不定，何处是乡关。登临长败兴，尘世几开颜。偿却三年债，都来半日闲。山泉寒可汲，石磴绝难攀。半榻能分我，看书昼掩关。丘壑真吾分，簪缨是强颜。无才堪世用，多病爱身闲。猿鹤惊相迓，松萝郁可攀。哦诗归路晚，乘月度重关。
游牛首山和沈仲律韵三首·其一
作者：章懋
朝代：明

乘兴来山寺，清樽共解颜。院深春昼永，香袅午风闲。短屐行应遍，危栏倦亦攀。白云飞不定，何处是乡关。
游牛首山和沈仲律韵三首·其三
作者：章懋
朝代：明

丘壑真吾分，簪缨是强颜。无才堪世用，多病爱身闲。猿鹤惊相迓，松萝郁可攀。哦诗归路晚，乘月度重关。
游牛首山和沈仲律韵三首·其二
作者：章懋
朝代：明

登临长败兴，尘世几开颜。偿却三年债，都来半日闲。山泉寒可汲，石磴绝难攀。半榻能分我，看书昼掩关。
滹沱晚渡二首·其一
作者：章懋
朝代：明
体裁：七言绝句

风捲流澌作晚波，行人犹说汉滹沱。那知天上乘槎客，不用冰坚也渡河。
滹沱晚渡二首·其二
作者：章懋
朝代：明
体裁：七言绝句

半川斜日照寒流，骑马来经古渡头。欲问萧王冰合处，野烟衰草遍汀洲。
烟溪义渡四首
作者：章懋
朝代：明

立马沙头欲问津，凭君一苇策奇勋。一时义在烟溪上，千古名芳太史文。尘暗长途水拍堤，行逢义士在烟溪。殷勤为济芦中客，莫爱官封楚执圭。济巨平生每自期，歙南聊作小施为。莫吟幽草黄鹂句，未是春潮雨急时。楫击中流应有志，舟横野渡岂无能。独怜亭长乌江上，不及滹沱一寸冰。
烟溪义渡四首·其一
作者：章懋
朝代：明

立马沙头欲问津，凭君一苇策奇勋。一时义在烟溪上，千古名芳太史文。
烟溪义渡四首·其三
作者：章懋
朝代：明

济巨平生每自期，歙南聊作小施为。莫吟幽草黄鹂句，未是春潮雨急时。
烟溪义渡四首·其二
作者：章懋
朝代：明

尘暗长途水拍堤，行逢义士在烟溪。殷勤为济芦中客，莫爱官封楚执圭。
烟溪义渡四首·其四
作者：章懋
朝代：明

楫击中流应有志，舟横野渡岂无能。独怜亭长乌江上，不及滹沱一寸冰。
玉孟端画竹
作者：章懋
朝代：明

此君一别己经年，今日披图不厌看。风度只疑摇翠佩，月明应想下青鸾。肯随群卉争春色，直伴孤松老岁寒。珍重凤凰池上客，尽将清节付毫端。
环山楼诗卷
作者：章懋
朝代：明

百尺危楼倚碧空，山光面面列屏风。凭栏远睇心何旷，对境豪吟兴不穷。树色参差青蔼外，鸟声朝暮绿阴中。客来俯视三千牝，却把滁阳作楚宫。
琼林赐宴
作者：章懋
朝代：明

风云千载遇重华，赐宴琼林宠渥赊。丹桂广寒非月窟，紫烟蓬岛是天家。食分绫饼堆红玉，酒出黄封泻绛霞。见说金明池上事，有人闻喜不簪花。
登科
作者：章懋
朝代：明

太平天子御金銮，奎宿光芒午夜寒。汉代文章推董贾，唐家科第属欧韩。龙门浪暖成头角，雁塔风高快羽翰。虽是看花年尚少，莫将温饱问儒冠。
禁中闻莺
作者：章懋
朝代：明

禁苑花深昼漏迟，莺声遥在万年枝。不随舞袖歌金谷，却伴仙《韶》奏玉墀。长信梦回欹枕处，琐闱吟罢倚栏时。东风空费如簧舌，不道明廷有凤仪。
秋日感兴
作者：章懋
朝代：明

昨夜西风袭缊袍，壮怀落落兴飘飘。全才人物思韩范，杂伯功名陋管萧。阊阖万言陈国论，沙场百战灭天骄。前修未远斯文在，九辩何须赋寂寥。
移菊
作者：章懋
朝代：明

白玉堂前种紫薇，菊花开落在东篱。为怜秋后香偏好，故向春前手自移。冉冉旋添承露叶，亭亭先长傲霜枝。乐天只爱黄昏伴，一种幽香恐未知。
群鹊图
作者：章懋
朝代：明

噪楼曾报黎囚喜，集棘应占太史祥。修竹寒梅无外事，若为群语对荒凉。
观斗雀
作者：章懋
朝代：明

绿槐庭院日初晓，群雀啾啾斗林杪。奋身不入鸿鹄群，争飞聚噪心何小。巢林聊用一枝安，阶除粒食充朝餐。尔形甚？欲易盈，群居何事兴争端。世人有欲恒不足，争名夺利相追逐。吁嗟微物何足论，可怜无角能穿屋。
观斗雀
作者：章懋
朝代：明
体裁：古风

绿槐庭院日初晓，群雀啾啾斗林杪。奋身不入鸿鹄群，争飞聚噪心何小。巢林聊用一枝安，阶除粒食充朝餐。尔形甚�欲易盈，群居何事兴争端。世人有欲恒不足，争名夺利相追逐。吁嗟微物何足论，可怜无角能穿屋。
谒文丞相祠
作者：章懋
朝代：明

元宋兴亡迹已陈，忠臣祠宇尚如新。夕阳古树烟犹暝，夜雨荒阶草自春。慷慨六歌空洒泪，间关百战竟捐身。穆陵地下应相见，不负胪传第一人。
谒文丞相祠
作者：章懋
朝代：明

篝灯夜坐读书台，怀古令人不寐来。世远唐虞文未丧，俗经秦汉事堪哀。周公礼乐真王佐，管氏功名只霸才。千古是非昭简册，岂容踪迹共尘埃。
赐扇
作者：章懋
朝代：明

祝融南来司火令，大地郁蒸如坐甑。蓬莱宫中夏日长，南薰有歌思解愠。尚方新造宫扇成，削玉裁云形制精。内侍传宣赐卿士，一挥顿觉炎尘清。鲁公诗句平生志，愿与君王除酷吏。安得牧守皆循良，远播仁风慰黎庶。
赐粽
作者：章懋
朝代：明

细葛香罗试新暑，太平时节逢重午。五兵辟尽百邪消，不用钗符悬艾虎。九重天上宴芳辰，菖蒲香泛宫壶春。青青孤叶包金黍，玉盆满贮颁群臣。小臣何幸遭明主，承恩共醉薰风里。愿题官帖献新诗，纳忠窃效欧阳子。
送侄拯之梧州通判任
作者：章懋
朝代：明

阿咸谪倅苍梧郡，骨肉相看怅别离。皓首稀年吾老矣，脩途六月子何之。须防马援遭薏苡，且学东坡啖荔枝。到手功名当努力，泷冈犹待树封碑。
送友人还乡
作者：章懋
朝代：明

东风送客都门外，祖道纷纷集冠盖。仗剑樽酒惜解携，长歌激烈心感慨。江南二月春融融，画桥烟柳颦新黛。万里风波一棹归，停桡时听莺声碎。故园回首别经年，匡庐山色青青在。多君自是尚书孙，旧业箕裘莫轻废。人生功名须壮时，驹隙光阴不相待。早修六翮奋秋空，肯随斥鴳蓬蒿内。交亲不用嗟别离，看花有约重相会。纵横礼乐策三千，明年独向丹墀对。
送同年翁进士晏归省
作者：章懋
朝代：明

万里青霄路始通，白云情思倍匆匆。一樽别酒歌黄鹄，十幅归帆逐去鸿。秋雨江村榕叶暗，夕阳篱落槿花红。慈恩未报天恩重，寸念难忘是孝忠。
送同年谢元吉致政归耒阳二首
作者：章懋
朝代：明

醒却邯郸炊黍梦，便寻湘水钓鱼船。诗人莫讶休官早，还落文山后一年。曾因立仗难缄口，苦为求刍又乞身。贫病独怜归未得，送君重忆故乡莼。
送同年谢元吉致政归耒阳二首·其一
作者：章懋
朝代：明

醒却邯郸炊黍梦，便寻湘水钓鱼船。诗人莫讶休官早，还落文山后一年。
送同年谢元吉致政归耒阳二首·其二
作者：章懋
朝代：明

曾因立仗难缄口，苦为求刍又乞身。贫病独怜归未得，送君重忆故乡莼。
送同年钟美宣乃叔还乡
作者：章懋
朝代：明

紫陌春回雪自消，御沟流水碧迢迢。行人欲赠新杨柳，催唤东风长绿条。
送吴学士俨考绩
作者：章懋
朝代：明

玉堂学士旧宫臣，器业文章更绝伦。衮补合陪黄阁老，锦归先慰白头亲。禁庭花柳关心久，客路江枫得句新。宣室从容应访问，豳风无逸好敷陈。
送国子监侯先生祭扫
作者：章懋
朝代：明

丹陛陈情许昼游，桂花香里泛归舟。十年宦况桥门月，千里乡心浙水秋。天上恩颁新雨露，冢前光动旧松楸。平生风木无穷恨，凭仗龙章贲九幽。
送大司宪张公敷华还朝考绩
作者：章懋
朝代：明

三十年前贤部使，又来都下得相亲。憩棠南国民谣在，横梃中台吏喏频。龙衮体元新大化，豸冠述职际昌辰。这回司马休归洛，四海苍生望秉钧。
送大理汪少卿宗器还朝
作者：章懋
朝代：明

丹诏催归九棘班，桂花香里泛楼船。罚轻犯跸追先哲，望重埋轮记昔年。争看上书规走马，未须把酒诧登山。日边故旧如相问，衰病惟应卧辋川。
送太宰杨碧川致仕
作者：章懋
朝代：明

位正元僚统百官，宠承优诏故乡还。文章旧价留东阁，猿鹤新盟在北山。疏傅黄金因客散，裴公绿野与云閒。衰迟苦被樊笼系，怅望冥鸿独厚颜。
送太常李少卿赴史馆
作者：章懋
朝代：明

圣德神功夐绝伦，纂修开局命儒臣。龙头望重三朝旧，麟笔书成一代新。待漏鸣珂金殿晓，垂帘挥翰玉堂春。好将斧衮酬天地，扬厉光休启后人。
送容一之归广东二首
作者：章懋
朝代：明

洙泗门庭海样宽，望洋休叹问津难。直从伊洛源头去，鼓棹中流任往还。点瑟颜瓢万古心，个中真境要追寻。紫阳去后行人少，门巷萧条草色深。
送容一之归广东二首·其一
作者：章懋
朝代：明

洙泗门庭海样宽，望洋休叹问津难。直从伊洛源头去，鼓棹中流任往还。
送容一之归广东二首·其二
作者：章懋
朝代：明

点瑟颜瓢万古心，个中真境要追寻。紫阳去后行人少，门巷萧条草色深。
送张都宪瑄用陈公甫韵二首
作者：章懋
朝代：明

万里无诸国，旬宣仅一年。稻收千浍雨，榕翳几村烟。保障多新政，规模总昔贤。设施嗟未究，赤舄又言旋。二南风不作，道丧几千年。行苇荒秋雨，甘棠老暮烟。继周遭圣哲，分陜况才贤。好试经纶手，乾坤一转旋。
送张都宪瑄用陈公甫韵二首·其一
作者：章懋
朝代：明

万里无诸国，旬宣仅一年。稻收千浍雨，榕翳几村烟。保障多新政，规模总昔贤。设施嗟未究，赤舄又言旋。
送张都宪瑄用陈公甫韵二首·其二
作者：章懋
朝代：明

二南风不作，道丧几千年。行苇荒秋雨，甘棠老暮烟。继周遭圣哲，分陜况才贤。好试经纶手，乾坤一转旋。
送总兵出师
作者：章懋
朝代：明

天王出震四海清，熙熙田里皆安生。越裳肃慎供职贡，凫鹥既醉歌太平。蠢兹密人太不恭，敢与大邦相抗衡。封豕长蛇肆凭陵，烽烟忽起边尘惊。君王赫怒奋戈起，召集貔貅百万兵。元老壮猷有方叔，命汝秉钺行西征。绝漠朝策嫖姚骑，留屯夜警亚夫营。秋风凄凄塞草委，阵云黯黯边月明。横飞一剑气冲斗，玉关万里扬天声。沙场一战靖四海，直取呼韩三百城。欃枪扫尽无妖氛，勒功燕然回帝京。
送抚宁侯朱永北征
作者：章懋
朝代：明

单于猎骑惊云中，羽书夜入甘泉宫。君王抚髀思颇牧，将军勇略千人雄。去年征南闻凯奏，侯印腰间大如斗。今年北征初受脤，剑锋拟斫楼兰首。铁马横行塞草春，阴山瀚海无烟尘。归来看取麒麟阁，汉家卫霍何其人。
送春
作者：章懋
朝代：明

黄鹂啼老绿杨树，萋萋草满王孙路。落红无数点苍苔，九十春光倏将暮。东君何事驾言回，典衣且尽花前杯。殷勤相送共一醉，后会又是明年来。别离不用伤怀抱，四时代序天之道。君不见功成名遂便拂衣，汉家疏傅辞荣早。
送杨总兵征西
作者：章懋
朝代：明

山西名将好男儿，报国丹心一剑知。貔虎衔枚严号令，犬羊寒胆避旌旗。九重雨露朝承诏，八阵风云夜出奇。此去西羌应坐困，功臣充国早班师。
送林亨大以太宰考绩
作者：章懋
朝代：明

鸾声旂淠忽匆匆，元宰书劳觐合宫。曾见昌言天动色，还期大义日当空。䞉栽桃李居门下，多贮参苓在箧中。老我依刘心正切，不堪回首各西东。三十馀年别故知，重来京国话心期。喜看大畜亨衢日，正是清朝景运时。身际风云归北阙，志先霖雨活南畿。武丁旧学甘盘在，说命勋庸更属谁。
送林亨大以太宰考绩·其一
作者：章懋
朝代：明

鸾声旂淠忽匆匆，元宰书劳觐合宫。曾见昌言天动色，还期大义日当空。䞉栽桃李居门下，多贮参苓在箧中。老我依刘心正切，不堪回首各西东。
送林亨大以太宰考绩·其一
作者：章懋
朝代：明
体裁：七言律诗

鸾声旂淠忽匆匆，元宰书劳觐合宫。曾见昌言天动色，还期大义日当空。剩栽桃李居门下，多贮参苓在箧中。老我依刘心正切，不堪回首各西东。
送林亨大以太宰考绩·其二
作者：章懋
朝代：明

三十馀年别故知，重来京国话心期。喜看大畜亨衢日，正是清朝景运时。身际风云归北阙，志先霖雨活南畿。武丁旧学甘盘在，说命勋庸更属谁。
送洪宪长之官贵州
作者：章懋
朝代：明

澄清未了旬宣去，玉节星轺出富沙。行李几扛书籍外，不将一物度仙霞。
送王司马致仕还乡
作者：章懋
朝代：明

材猷勋烈重当朝，抗疏辞荣重莫招。晓日都门开祖帐，轻风江渚泛归桡。魏公晚节吟秋圃，裴老闲情寄午桥。可是太平无一事，角巾私第得逍遥。
送白沙先生陈公甫
作者：章懋
朝代：明

洙泗迥且深，伊洛浩不息。建溪一以逝，末流日湮塞。浙水泛功利，西江浸虚寂。寥寥宇宙间，何人践斯域。陵夷二百年，儒术转乖僻。争先取青紫，明经竟何益。有美罗浮仙，遗编自探索。章甫非我心，铿然只鸣瑟。尚友千载人，充然如有得。礼乐古三王，删修今六籍。坠绪何茫茫，仰钻各致力。回澜障百川，屹立中流石。任重道路长，行行慎无斁。斯文谅有在，前修未应没。何当谢尘纷，云山随杖舄。共对梅花春，细扣先天易。
送程参议考满
作者：章懋
朝代：明

伊昔仇鸾栖枳日，凤毛年少最风流。别来四纪犹青眼，到得重逢愧白头。粉署久劳明殿最，银台今复著材猷。东风奏绩朝天去，三接行膺宠数优。
送谢守之无为州
作者：章懋
朝代：明

东风跃马锦溪傍，重榜而翁太守章。骑竹儿迎新皂盖，爱棠人说旧黄堂。野田雨秀双岐麦，燕寝春凝一篆香。难弟正紬金匮史，要看乔梓共循良。
送贺位贺俸归永新
作者：章懋
朝代：明
体裁：七言绝句

梅花折得赠君归，爱此亭亭绝世姿。纯白真香谁得似，紫阳千载共襟期。
送郑尚书
作者：章懋
朝代：明

一鸿天外去冥冥，峻节孤风耸在庭。投笏远辞丹凤阙，棹舟閒过白鸥汀。午桥事往名犹在，昼锦诗传德愈馨。愧我欲归归未得，金华山色梦中青。
送金侍郎泽考绩
作者：章懋
朝代：明

东风一棹发新河，祖道那堪赋绿波。白发交游嗟我老，青云勋业羡君多。辞荣未许归盘谷，奏绩仍催上玉坡。圣主若询边塞事，好将干羽化兵戈。
送韩司马文赴北为大司徒
作者：章懋
朝代：明

杏园花下昔同游，南国相逢已白头。枢务贤劳舆望协，板曹新任主恩优。一分须用宽民力，九式还应为国谋。此别何时重执手，不堪凝睇李膺舟。
送马侍郎廷用考绩
作者：章懋
朝代：明

词苑容台久擅名，东风奏绩上宸京。浪花滚滚催行色，烟柳丝丝系别情。粉署郎君思侍教，木天仙侣喜寻盟。好将胸次经纶策，宣室从容启圣明。
陈处士南园诗卷
作者：章懋
朝代：明

平泉金谷竞豪华，几度花时得在家。争似南园陈处士，晓看泉石暮烟霞。
陈处士南园诗卷二首
作者：章懋
朝代：明

高卧丘园岁月赊，闲将抱瓮作生涯。悠然得道忘机处，笑看纷纷两角蜗。肉食无缘藿自安，畦蔬聊欲媚春盘。葵伤应有终年憾，芹献难忘一寸丹。
陈处士南园诗卷二首·其一
作者：章懋
朝代：明

高卧丘园岁月赊，闲将抱瓮作生涯。悠然得道忘机处，笑看纷纷两角蜗。
陈处士南园诗卷二首·其二
作者：章懋
朝代：明

肉食无缘藿自安，畦蔬聊欲媚春盘。葵伤应有终年憾，芹献难忘一寸丹。
院庭新样小战车偶观有作
作者：章懋
朝代：明

庙堂决策静边尘，巧作戎车样制新。莫道只知俎豆事，胸中甲兵是何人。汉破匈奴出武刚，晋平羌虏用偏厢。车攻原是先王制，定许收功复旧疆。
院庭新样小战车偶观有作·其一
作者：章懋
朝代：明

庙堂决策静边尘，巧作戎车样制新。莫道只知俎豆事，胸中甲兵是何人。
院庭新样小战车偶观有作·其二
作者：章懋
朝代：明

汉破匈奴出武刚，晋平羌虏用偏厢。车攻原是先王制，定许收功复旧疆。
雨后观涨
作者：章懋
朝代：明

天瓢夜倒雨如麻，晓望川原不见涯。且莫临流羡河伯，试将秋水问南华。
题介轩诗卷二首
作者：章懋
朝代：明

半点缁尘不肯容，古来卓行许追踪。东风门巷多桃李，雪后徂徕一树松。平生高谊薄秋空，柔舌那能与世同。柳下英风寥落久，谁将一羽视三公。
题介轩诗卷二首·其一
作者：章懋
朝代：明

半点缁尘不肯容，古来卓行许追踪。东风门巷多桃李，雪后徂徕一树松。
题介轩诗卷二首·其二
作者：章懋
朝代：明

平生高谊薄秋空，柔舌那能与世同。柳下英风寥落久，谁将一羽视三公。
题白头翁
作者：章懋
朝代：明

底事头成白，何为志集枯。览辉甘寂寞，不羡上林乌。
招燕黄鹤楼辄用鄙句寄意
作者：章拯
朝代：明
体裁：七言律诗

胸吞云梦未须夸，胜会偏惊楚望赊。颇喜凤凰当艮岳，却怜鹦鹉是金沙。秋阳江汉犹千古，戎狄荆舒正一家。有客题诗满黄鹤，何人吹笛袖青蛇。
乡山图为魏仲房题
作者：章敞
朝代：明
体裁：古风

连山际东溟，层峦俨天设。阳林耀青葩，阴崖馀积雪。原田莽迢递，烟霞互明灭。时菊萎旧裳，苍苔閟行辙。云谷杳难寻，涧芳那可掇。怀故念易盈，览物意弥结。游目惬心赏，幽期缅乖缺。一为庄舄吟，浩歌徒激烈。
称心寺看竹
作者：章敞
朝代：明

山深无数碧琅玕，爱静人来取次看。地匝翠云侵骨冷，径迷苍雪蔽天寒。风敲玉佩惊清梦，月浸金波起宿鸾。我欲平分僧半榻，烦君日日报平安。
送李推官谪湖南
作者：章敞
朝代：明

玉陛朝承明主恩，扁舟八月下荆门。断烟斜日荒山路，野水寒鸦独树村。江浦潮声天外远，衡阳秋色望中昏。鹧鸪声里湘江暮，莫赋《离骚》恐断魂。
长安雪夜归兴
作者：章敞
朝代：明
体裁：七言绝句

半生岁月老幽燕，镜里苍颜岂似前。曾道休官身便乐，梦书封事乞归田。
奉和庄致庵贰守留题小洞之作
作者：章曰慎
朝代：明

逍遥林壑逢春日，缥缈干旌度水村。访古扪萝穿石径，探奇移席傍云根。澄湖十里牵诗兴，暝色千峰落酒樽。况是登高能作赋，才名孰与大夫尊。
奉和徐心翁使君枉过南岩小酌留题佳韵
作者：章曰慎
朝代：明

西郭南岩岁几登，月台风榭此时兴。中丞镇蜀推严武，小队看花过少陵。父老喜瞻熊是轼，迂疏故道寿为朋。留题剩有如椽笔，取醉何妨酒似渑。
开岁十日同李计部唐尚宝奉陪诸郡公南岩落成二首·录一
作者：章曰慎
朝代：明

小结山亭石径斜，探幽飞盖入烟霞。平临坛寺三千界，俯瞰江城十万家。槛外徘徊看海色，樽前笑语落天花。古瀛文物从今盛，仙迹禅栖未足誇。
春日承诸郡公招同李仰山唐曙台泛舟西湖用前韵
作者：章曰慎
朝代：明

春日临门快一登，桃花新水浪纹兴。自缘容接过元礼，岂有才华似茂陵。锦绣江山侯作主，林泉麋鹿我为朋。饮醇一滴心堪醉，何况兵厨酒似渑。胜地滥陪冠盖客，方舟同泛水云乡。西山雨霁岩峦秀，南渚风回兰桂香。片石崔巍题雁塔，长桥缥缈锁鱼梁。他年回首旧游处，两岸棠阴逗夕阳。
春日承诸郡公招同李仰山唐曙台泛舟西湖用前韵·其一
作者：章曰慎
朝代：明

春日临门快一登，桃花新水浪纹兴。自缘容接过元礼，岂有才华似茂陵。锦绣江山侯作主，林泉麋鹿我为朋。饮醇一滴心堪醉，何况兵厨酒似渑。
春日承诸郡公招同李仰山唐曙台泛舟西湖用前韵·其二
作者：章曰慎
朝代：明

胜地滥陪冠盖客，方舟同泛水云乡。西山雨霁岩峦秀，南渚风回兰桂香。片石崔巍题雁塔，长桥缥缈锁鱼梁。他年回首旧游处，两岸棠阴逗夕阳。
临刑诗
作者：章朴
朝代：明
体裁：五言绝句

面母终无日，归魂定有期。空令二三月，鹃带血痕啼。
为胡仲深咏桃花马
作者：章溢
朝代：明

朱砂染瓣色重台，勾引春风上背来。慎勿解鞍桥下浴，恐随流水入天台。
凌霄台
作者：章焕
朝代：明
体裁：七言绝句

环城佳气郁岧峣，引领层台去路遥。彩羽双翔威凤起，直看平地是青霄。
南岩宫
作者：章焕
朝代：明
体裁：七言律诗

三十六岩何者奇，南岩岩壑多幽姿。飞空欲作翔鸾舞，跨涧真看渴虎垂。树杪回栏时隐见，云中栈阁故参差。归旌欲问来时路，洞口云深已不知。
醉翁亭漫题
作者：章焕
朝代：明
体裁：古风

醉翁昔醉醉翁亭，翁醉还看翁自醒。我来亭中翁已去，酿泉之水空泠泠。相邀明月坐白石，举首青天横翠屏。眼前有酒不能酌，相逢一笑花冥冥。
鸣凤楼
作者：章焕
朝代：明
体裁：七言绝句

朱甍碧瓦瑞烟浮，凤翼分明展凤楼。解道凤鸣谐律吕，和声今已动中州。
名宦吴隐之新祠
作者：章熙
朝代：明

孤村修竹蔼芳阴，古岸新祠傍水滨。过客莫烦沽酒奠，使君原是饮泉人。
柬林间云处士
作者：章熙
朝代：明

白云深处寄踪孤，一灶秋烟煮石蒲。门掩月明花自落，野亭樽酒忆林逋。
送陈六溪之江右皋
作者：章熙
朝代：明

粉署含鸡舌，新恩易豸衣。风花春正好，樽俎重相违。岐路苍烟漠，江干碧草菲。知君滕阁上，北斗指皇畿。
夏日登黄鹤楼联句
作者：章玄应
朝代：明
体裁：古风

山川余旧迹，感慨问遗灰。高倚星河近，遐观海宇恢。云迷湘水曲，树绕汉江隈。帆远心应折，天高望始回。细香寒堕竹，嘉荫暑消槐。载酒须千榼，携笺可万枚。滟光浮琥珀，幽响震琼瑰。翠拥屏间画，蛟翻槛外雷。雪堂苏子梦，风范庾公颓。春色堂堂去，衰颜故故催。足烦飞阁道，手倦乱书堆。上界鸿濛判，遗基厚地培。龙腾惊宝剑，羽化笑银杯。挂帻扶桑杪，看莲太华嵬。胶投欢易洽，玉立醉难推。佳景频游豁21，穷愁一笑开。要存前辈拙22，无使后人哀。骋逸聊攀辙23，凌虚漫记台24。氛埃归扫荡25，风月得兼该26。谢本三公器27，庞非百里才28。乘槎曾此去29，题柱有谁来30？旭草由神纵31，交梨满腹栽32。长吟空涧诮33，悭饮被花猜34。静笃虫忘蛰35，虚涵蚌孕胎36。雅歌闲度曲，幽想独支腮。瓜液分香乳，桃瓤掰绛孩37。霞横绡漠漠，浪滚雪皑皑。小童收笔砚，狂客了尊罍38。紫橡澄新粉39，红鲜渍旧醅40。凤团分顾渚41，麟脯送天台42。自觉心如洗43，谁云暍致灾44。良辰聊复耳，此会亦难哉！俞孤塔撑寥廓，穷碑断草莱。句应遗斧凿45，景不假穿裁46。殷室方思道47，虞弦正阜财48。愈疏帘清捲雪49，细簟翠凝苔。归马斜阳里，江城笛弄梅50。
东湖别业
作者：章珍
朝代：明
体裁：五言律诗

老年厌城郭，湖上最相亲。疏雨斲山蕨，东风采涧蘋。鸟啼林树晚，鹿下野塘春。当路多奇士，谁能访隐沦。
刘生
作者：章珍
朝代：明

不事鲁儒文，谈兵动主君。开弓学明月，射雁落黄云。桃叶迷歌扇，榴花醉舞裙。遨游五陵地，结纳李将军。
古意
作者：章珍
朝代：明
体裁：古风

结发游三辅，垂老守一城。月皎天汉流，厌听横吹声。来时家平安，于今竟何如。中心徒徬徨，路远不得书。长河无波涛，日暮游子归。草深山雉鸣，水满野鸭飞。丘陇多新坟，其谁主蒸尝。折葵循野篱，煮饭解行囊。
夜宿武陵南山怀张鸣玉
作者：章珍
朝代：明

越客夜向山中宿，风动竹枝鸣佩玉。揽衣起坐不见人，江上月明江水绿。
怀张二璟
作者：章珍
朝代：明

别后令人忆旧欢，盍簪林下恣盘桓。西风黄菊篱边坐，落日青山屋后看。鸟下閒庭秋草绿，猿啼孤馆曙钟寒。所思只在溪南路，尊酒论文会独难。
拟唐陈伯玉度荆门望楚
作者：章珍
朝代：明

乱峰前路迥，旅况正纷纷。落日荆门望，青山楚国分。孤城连郢树，独棹入蛮云。谁念天涯客，西风见雁群。
拟晓发五溪
作者：章珍
朝代：明

舟发川中路，孤吟背夕曛。秋声巫峡水，暝色夜郎云。野店青山绕，溪桥绿树分。采菱歌棹远，风静有时闻。
无题
作者：章珍
朝代：明
体裁：五言绝句

溪桥春水生，新蒲绿堪把。茆屋掩松云，斜阳鸟飞下。
良人
作者：章珍
朝代：明

良人越关河，岁月忽已久。灼灼庭中花，菀彼庭前柳。春阳被万物，芳草亦合欢。如何远别离，长江路漫漫。漫漫江河长，迢递不可逾。相思发长叹，视我明月珠。
艳歌行
作者：章珍
朝代：明

和风散晴霭，冷露晞春阳。步出闺中姝，采捋陌上桑。冶容事窈窕，秾艳飘芬芳。髻拥黄金钗，耳垂明月珰。湘绮以为衣，紫罗以为裳。使君爱青年，下马揖红妆。为言孤凤鸟，欲效双鸳鸯。妾身名家女，夫婿侍中郎。豪气万人上，美躯七尺长。朱门白玉阶，锦鞍青丝缰。尔今在长坂，妻亦守空房。游侠恐相继，能忍容为娼。
赠所知效陶体
作者：章珍
朝代：明

峨峨青山下，小屋十馀间。禾黍满东皋，桑麻翳后园。日出读我书，日入高枕眠。相知无心曲，惟此门前山。好鸟归深林，白云宿层巅。陶然得真趣，悠悠乐吾年。
题山水图
作者：章珍
朝代：明

南山春雨晴，西溪春水满。孤舟钓夕阳，沙明绿蒲短。
早发湘潭
作者：章美中
朝代：明

凌晨陟平麓，野色眷行旅。娟娟千林花，犹含夜来雨。山深云不流，春去禽自语。景物各有适，吾道岂踽踽。
暮相思
作者：章美中
朝代：明

征帆日已远，回波不相待。暝色孤峰来，故乡何处在。日淡墟里烟，云尽天边海。如何暮相思，坐令鬓容改。
毗陵道中遇司勋皇甫子循舟有诗相贻奉答
作者：章美中
朝代：明

三月轻风桃李阴，春城吹入客愁深。扁舟未逐五湖去，华发空随双鬓侵。芳草东归故园色，江流北转逐臣心。烟波日暮知何处，天畔疏峰相对吟。
送张二贡士
作者：章訚
朝代：明

烟霭散春晴，乱鸦深树鸣。千山悬落日，一骑出孤城。急管催离宴，飞花乱旅情。殷勤怀上策，谒帝向承明。
别峰庵
作者：章诏
朝代：明
体裁：五言律诗

竹密疑无路，云开忽到门。转看诸院小，独见一峰尊。海月夜中白，岩花天上繁。谁知布金外，更有给孤园。
北固山访汪真长
作者：章诏
朝代：明
体裁：五言律诗

竹林幽事惬，夏日访真长。不睹花间屐，犹闻座上香。琴书淹客久，蜂蝶过邻忙。直欲连僧榻，然灯咏海棠。
宿焦山一公山阁
作者：章诏
朝代：明
体裁：五言律诗

乱竹烟霏合，孤峰夜宿寒。待来潮上月，照出水中山。欲就閒房老，因悲久客还。长吟君不厌，江海共潺湲。
之姚江西津夜泊
作者：章载道
朝代：明
体裁：五言律诗

夕阳辞古渡，潮落且停艭。雨气红奔电，风威怒捲幢。一苇航越水，百里辨姚江。不寐看残月，清光逗短窗。
郡署蔷薇花歌
作者：章钦文
朝代：明
体裁：古风

蔷薇花发三月春，花间举酒属嘉宾。花容酒色相映发，一片春光满眼新。有花有酒须纵饮，莫厌尊中斟酒频。客向主人称既醉，笑道花浓似有神。主人留客坐花茵，去年犹记对花颦。此花寂寂埋芳草，阑畔儿童漫积薪。呼童荷锄手自植，花开今岁歌蓁蓁。因知花有司花吏，河南长忆潘安仁。当今天子真仁圣，大造阳春福兆民。呼酒酬花还更酌，岁岁花前祝紫宸。
送友人之任聊城
作者：章锐
朝代：明
体裁：五言律诗

聊摄层台古，江山接上都。君行陈六职，民乐佐双凫。春雨花明茯，东风酒满垆。相看歌别调，日落照平芜。
题画
作者：章锐
朝代：明
体裁：七言绝句

汹汹惊涛拍上流，荻芦深处暂维舟。若翁非是忘鱼者，直待风恬自上钩。
癸卯岁抵寓崇文门
作者：章镒
朝代：明
体裁：五言律诗

平旷犹郊外，清深即瀼西。乱蝉鸣树急，佳果压枝低。静坐时扪腹，閒吟或杖藜。知心有良友，枉驾路多迷。
天竺山送子观音殿联
作者：章黼
朝代：明
体裁：联

湖山本毓秀之区，看桃华开落，燕子西东，蠢尔未销情欲障；天地有好生之德，愿嘉门善祥，明神祐助，螽斯无妒子孙多。
上巳日斋居对雨怀管建初
作者：童佩
朝代：明

门外无游女，匡床祇自怜。家园逢上巳，客路类前年。风雨花枝上，山川笠子边。因怀京洛士，谁送水衡钱。
于山平远台
作者：童佩
朝代：明

无诸行乐后，黛色属禅宫。不藉空王力，何知伯者功。高城隔海气，古木杂山风。未到人先说，金鳌万井中。
人日病
作者：童佩
朝代：明

下帷巾栉废，人日病匡床。逆旅春难到，山城日自长。问年寻旧历，裹药制新囊。却怪梅花讯，无端发路旁。
善卷洞
作者：童佩
朝代：明

小洞玉淙淙，琳琅石几重。花枝自流出，芒郤觅无踪。怪气时冲壁，泉声或乱钟。人言风雨日，咫尺有蛟龙。
嘉禾道中
作者：童佩
朝代：明
体裁：七言绝句

青帆一片水浮空，百里关河半日风。何事当年隔疆埸，吴樯越舰鸟声中。
夏日避兵西山有感
作者：童佩
朝代：明

家国遭多难，干戈道路将。深山独流落，长夏亦凄凉。饭拾空林橡，炊依废寺香。时愁豹虎到，落日掩门荒。
夜渡湘水
作者：童佩
朝代：明

若为乘夜渡，贪涉此山川。水自三湘合，云知七泽连。蛩声暗秋色，雁语杂寒烟。莫问黄陵庙，门前断客船。
夜过黄一之斋中
作者：童佩
朝代：明

征君家陋巷，缃素对匡床。门外半城月，邻家几树霜。剑留寒卧壁，竹影瘦过墙。不以贫为累，高歌自慨慷。
大姚寺
作者：童佩
朝代：明

江国何年刹，村人说大姚。波涛学孤岛，栋宇似南朝。水阔乌巢少，天寒只树凋。客来黄叶里，风色共萧萧。
大慧寺
作者：童佩
朝代：明

寺里藏云气，丹青引客过。春山一墙隔，啼鸟四时多。列石成岩穴，闭门生薜萝。逃禅恰宜此，归奈马蹄何。
宿上封寺（南岳）
作者：童佩
朝代：明

上封林处磴千盘，为讶高云碍竹冠。晴气满空还似雨，秋光未半忽生寒。客来石上占星聚，僧住岩前作鸟看。一榻偶然金磬侧，谁将银汉挂阑干。
寄秦汝立
作者：童佩
朝代：明

思君无那路重重，何处山形是九龙。蒋诩门前三径竹，陶潜宅里一株松。汲泉酿酒添新瓮，留客裁诗入暮钟。今夜阑干挂春月，清光可似别时浓。
寄陆子和博士
作者：童佩
朝代：明

树里看云远更浓，与君只隔几山松。论交未即眉间色，识面难将病后容。春尽黄鹂啼处处，雨深青嶂湿重重。陆机孙楚官相似，倘肯来寻石竹踪。
怀谭思重太常
作者：童佩
朝代：明

东望相思泪欲流，尺书缄就寄无由。诗当穷巷何人辨，业有残篇只自雠。一片青山寒屋上，半村红杏老枝头。五湖城外陶家柳，雨后新巢几个鸠？
惠山寺再送王伯谷
作者：童佩
朝代：明

祖席重开酒近泉，骊驹再唱侣为仙。攀将柳色青前度，挹取山光绿隔年。满路冰消春在水，半池云净日当天。无论溪上东风好，旅客相看意惘然。
感怀
作者：童佩
朝代：明

兵火东南暗，随人泣路歧。有家千里外，多病一身危。寒气生残夜，西风凋敝衣。休论啼带血，双鬓几茎丝。
无题
作者：童佩
朝代：明

红蜡吹风冷洞房，绛绡浑灭旧时香。阶前细雨愁千缕，帐里梅花瘦半床。身入黄昏同朔漠，魂疑咫尺近潇湘。尊前怕检《高唐赋》，眼底无人是楚王。
溪行二首
作者：童佩
朝代：明

川原呈伎俩，窈窕斗春晴。溪转日频换，窗中山自生。牙樯增水丽，霞气压船轻。小鸟何为者，无端是处鸣。古谚船胥口，无风亦自行。云来山觉润，鱼见水知清。乌石关谁凿，桐君庐几楹。襄阳少耆旧，谁为续图经。
溪行二首·其一
作者：童佩
朝代：明

川原呈伎俩，窈窕斗春晴。溪转日频换，窗中山自生。牙樯增水丽，霞气压船轻。小鸟何为者，无端是处鸣。
溪行二首·其二
作者：童佩
朝代：明

古谚船胥口，无风亦自行。云来山觉润，鱼见水知清。乌石关谁凿，桐君庐几楹。襄阳少耆旧，谁为续图经。
白苎辞
作者：童佩
朝代：明

秋风起，白露垂。天涯客子夜索衣，箧中惟有江南苎，一片银丝万行泪。犹是前年暮春寄，寄时不为秋风寒，此夜却同秋月看。
碧云寺
作者：童佩
朝代：明

障子学芙蓉，僧归云几重。西来留白马，东去拱苍龙。松锁千林翠，山藏满寺钟。却嫌香积水，流出世人逢。
积雨
作者：童佩
朝代：明

坞中积雨藓痕青，门外流泉枕上听。汉客年华消渴病，越人生事养鱼经。居山已识龙蛇气，灌药聊资水石形。更喜湿云能悟道，林间夜护少微星。
答钱山人惟实
作者：童佩
朝代：明

论交不是路歧情，青眼争随杨柳生。故国年华花一树，贫家尊俎酒三行。石边流水原无味，门外青山岂必名。却恐君归近城郭，倘将诗句落公卿。
观音岩赠僧
作者：童佩
朝代：明

问道祝融东，逢僧是远公。林间孤殿破，石下半潭空。云影恋苔绿，山光借树红。翻经对灵鹫，日日鸟声中。
赋得剑并送汤宪副
作者：童佩
朝代：明

宝剑曾留此，千年尚有名。星辰片云识，风雨半江生。炼想古人迹，功知烈士成。张华在当路，宁使久延平。
赠叶山人
作者：童佩
朝代：明

云染衣裾水染心，狂游宁复计迷津。他乡作客花为伴，午夜长歌月是邻。自有青山囊里卖，何妨白发旅中新。新诗莫说无人继，为报蓝田兆已真。
过顾徵士阳山别业
作者：童佩
朝代：明

绣壁盘空下，春深花气寒。琼瑶学岛屿，灵秀走冈峦。赋向青山课，琴随流水弹。还因畏尘染，自剪箨为冠。
送何子寿赴蓟辽幕中
作者：童佩
朝代：明

长游歌激烈，不问岁华非。匕首雪花落，马头霜叶飞。星随渡河客，秋满出关衣。献节春风里，知君草檄归。
送盛朝用读书方山
作者：童佩
朝代：明

灵巘华阳并，松杉远世氛。药多前代草，香是隔山云。花气惟春识，书声只鹤闻。传经君独往，弟子候河汾。
重过顾氏别业
作者：童佩
朝代：明

云重泉仍急，阴浓池觉深。闲禽知旧客，啼树悦初心。钟度生山月，风过响竹林。偶因流水思，一试抱来琴。
除夕
作者：童佩
朝代：明

闭门寒满榻，长铗共萧然。数口客千里，一家人两天。岁华流水上，心事暮钟前。谁谓春风近，三更是隔年。
雨中还家与兄夜话
作者：童佩
朝代：明

作客归来水满囊，谢家生事转凄凉。紫荆树树都含雨，青鬓人人半染霜。异代狭邪逢处少，他乡山水过来忘。庭前独赖兰荃草，花气虽微较自香。
雪中早渡钱塘
作者：童佩
朝代：明

江上冲寒发，伤心岁事凋。乱山三面雪，孤棹五更潮。来往换新鬓，寒暄老黑貂。谁云到家近，翻使旅魂消。
顾懋俭约看青墩荷花不得往
作者：童佩
朝代：明

群玉峰西一片霞，游人为说是莲花。可怜不得同船采，今夜秋江月自华。
题王伯谷半偈庵
作者：童佩
朝代：明

石床当几席，香气入花枝。偈学高僧课，人将大士师。禽声隔树好，日影过墙迟。却怪时名满，文章汉主知。
丁巳晦日立春
作者：童冀
朝代：明
体裁：七言律诗

前年孤棹泊钱塘，去岁三湘送雁行。万里归来犹是客，一身强健即为乡。土牛鞭里春先到，野马尘中日又长。独喜故园茅屋在，小山松桂未全荒。
丁巳生旦有感
作者：童冀
朝代：明

献岁高堂奉寿卮，白头两度客天涯。百年父母劬劳日，一岁乾坤交泰时。故国音书归雁寄，异乡心事落梅知。斗杓又复回东北，江水归心日夜驰。
三次韵奉简太史宋先生
作者：童冀
朝代：明

忆昔公车徵待诏，束书岁晚起岩栖。蓬莱望日三山近，阊阖倚云双阙齐。当宁每承宣室问，退朝多在掖垣西。山林此日惟高枕，畴念彤庭拜紫泥。蚤岁能文赋子虚，挂冠甫见二毛初。久依丹地朝王所，恒忆钧天梦帝居。紫禁九关严虎豹，青山一榻注虫鱼。汉家天禄新云构，刘向能忘旧校书。一舸秋风下大江，归来寄傲倚南窗。平生诺重黄金百，有子才如白玉双。进善旧师羊舌赤，退耕近学鹿门庞。山田见说秋多秫，云液悬知酿满缸。太史在官多病久，几年簪笔侍金华。上尝赐告踰三月，内锡黄封酝九霞。退直不言温室树，归休每忆上林花。云山未觉青宵远，星汉遥连海上槎。帝乡一别又经年，却向丹丘访羽仙。阊阖五云丹凤阙，江湖春水白鸥天。儒林接武登群彦，官署弘文易旧联。颇念草玄扬执戟，白头能复赋甘泉。东华晓漏听朝鸡，几见彤庭簇仗齐。一夜榻前催草诏，九重天上降芝泥。拜官西掖承殊渥，策士南宫忆旧题。此日江湖殊恋阙，蓬莱北望五云低。
三次韵奉简太史宋先生·其一
作者：童冀
朝代：明

忆昔公车徵待诏，束书岁晚起岩栖。蓬莱望日三山近，阊阖倚云双阙齐。当宁每承宣室问，退朝多在掖垣西。山林此日惟高枕，畴念彤庭拜紫泥。
三次韵奉简太史宋先生·其三
作者：童冀
朝代：明

一舸秋风下大江，归来寄傲倚南窗。平生诺重黄金百，有子才如白玉双。进善旧师羊舌赤，退耕近学鹿门庞。山田见说秋多秫，云液悬知酿满缸。
三次韵奉简太史宋先生·其二
作者：童冀
朝代：明

蚤岁能文赋子虚，挂冠甫见二毛初。久依丹地朝王所，恒忆钧天梦帝居。紫禁九关严虎豹，青山一榻注虫鱼。汉家天禄新云构，刘向能忘旧校书。
三次韵奉简太史宋先生·其五
作者：童冀
朝代：明

帝乡一别又经年，却向丹丘访羽仙。阊阖五云丹凤阙，江湖春水白鸥天。儒林接武登群彦，官署弘文易旧联。颇念草玄扬执戟，白头能复赋甘泉。
三次韵奉简太史宋先生·其六
作者：童冀
朝代：明

东华晓漏听朝鸡，几见彤庭簇仗齐。一夜榻前催草诏，九重天上降芝泥。拜官西掖承殊渥，策士南宫忆旧题。此日江湖殊恋阙，蓬莱北望五云低。
三次韵奉简太史宋先生·其四
作者：童冀
朝代：明

太史在官多病久，几年簪笔侍金华。上尝赐告踰三月，内锡黄封酝九霞。退直不言温室树，归休每忆上林花。云山未觉青宵远，星汉遥连海上槎。
三次韵简衍师
作者：童冀
朝代：明

祗园何年天雨花，春风两树栖丹霞。苍苔岁岁落红满，不数布地黄金沙。上人西来住王舍，过眼空花任开谢。两年约我送春归，半榻白云许相借。新诗脱口犹咄嗟，展卷坐玩山月斜。一自乡山别娄约，十年不试赵州茶。客里相逢恨不早，道义相忘无丑好。花前几约共凭阑，身外多愁未能了。黄尘世事相拘牵，况我齿发非壮年。流光催人剧奔电，病眼看花如隔烟。人生未信长为客，早晚南还慰离索。迎门稚子笑牵衣，此日老怀良不恶。
三用韵自警
作者：童冀
朝代：明

诗亡然后春秋作，灾异不独书雨雹。一朝夹谷会强齐，片言立使莱兵却。当时门人谁好学，陋巷独称颜氏乐。后人往往学术偏，自谓圣贤堪比肩。董贾犹存二三策，荀扬其然岂其然。易经王弼诗郑玄，春秋何休礼服虔。东南之美仅竹箭，肃慎楛矢何曾见。千载之下得程朱，梦见圣人犹觌面。六经自此昭日星，伊洛未觉洙泗远。我生独后此数公，望道未见心忡忡。秋霜暗添短鬓白，春酒不借衰颜红。忧来中夜恒叹慨，犹幸平生守三戒。志勤道远力已微，夙兴夜寐心长在。春风花开秋叶飞，岁不待人知不知。青年幸从君子学，白头庶免小人归。
丙辰立春日留钱塘
作者：童冀
朝代：明

鹤书岁晚下岩扃，千里迢迢去上京。春事又从今日始，月华犹是故乡明。愁来无复闻鸡舞，酒醒生憎听雁声。独喜归心似潮水，夜来又过富阳城。
中秋述怀
作者：童冀
朝代：明

去年江上送归舟，迢递心随江水流。千里异乡犹昨日，一年孤馆又中秋。青山有恨能遮眼，白发无情自满头。谩说今宵好明月，清光两地照人愁。
九日泊安庆城下危广文饷酒走笔奉谢
作者：童冀
朝代：明

舒州城头山可怜，舒州城下水如烟。一年客路又重九，咫尺乡山犹二千。青眼故人殊念我，白衣送酒可如泉。定知后夜到京国，两地怀人江月圆。
云林书舍
作者：童冀
朝代：明

少微轩冕累，雅志在林坰。读书三十年，乃为尘事婴。束装去京国，遥遥抵南荆。疾风吹单舻，五月凌洞庭。东还岂不乐，尚阻千里程。永怀园田芜，岁月忽屡更。披图觌斯境，依依念平生。云山谅悠邈，缅焉起深情。
仪真舟中
作者：童冀
朝代：明

石头城下雨如烟，倦客不知方醉眠。中宵舟移扬子岸，拂晓人唤真州船。推篷喜见红日上，望眼欲到青天边。一夕风波梦中过，百年身世真悠然。
修围行
作者：童冀
朝代：明

吴田膏腴亩壹钟，吴地有米皆宿舂。吴人畏水不畏旱，只愁围满田水满。家家护围如护墙，老少罱泥河水傍。前年差夫运官木，半岁风餐并水宿。去年处处捉逃军，白日家家深闭门。两年无力修围岸，河水入田天不管。今年官令催修围，河深罱泥泥亦无。岸傍在处无剩土，撑船远向南山取。大围浩渺如望洋，小围不啻千亩强。田家船小无十斛，低岸长围何日足。朝输百船防罅漏，暮输百船防水口。船去船来来去频，岸上何曾土加厚。问君围岸何当成，请君少待南山平。
兰雪轩
作者：童冀
朝代：明

猗猗谢庭兰，玉立美无度。托根已得所，况复依琼树。天寒霜雪䌓，祇恐岁年暮。春风不披拂，何由觌情素。所愿晞春阳，时时承湛露。
兰雪轩
作者：童冀
朝代：明
体裁：古风

猗猗谢庭兰，玉立美无度。托根已得所，况复依琼树。天寒霜雪繁，祇恐岁年暮。春风不披拂，何由觌情素。所愿晞春阳，时时承湛露。
再次前韵赠别
作者：童冀
朝代：明

一第功名负壮心，先鸣宁复记平阴。乾坤又见朝周正，湖海谁怜尚越吟。兵火十年双鬓改，家山千里暮云深。汉庭未信冯唐老，青镜侵寻雪满簪。驰道尘香宿雨晴，故人春早帝京行。雪消上苑林莺语，日上高冈有凤鸣。宣室已闻召贾谊，辎车会见锡桓荣。四方玉帛皆廷贡，不日王师罢远征。旧识匡庐罨画间，舣舟几梦落星湾。卜居未遂东西瀼，招隐空怀大小山。四海风尘求骏足，十年林壑閟烟鬟。若为得似南山豹，雾雨何曾露一斑。
再次前韵赠别·其一
作者：童冀
朝代：明

一第功名负壮心，先鸣宁复记平阴。乾坤又见朝周正，湖海谁怜尚越吟。兵火十年双鬓改，家山千里暮云深。汉庭未信冯唐老，青镜侵寻雪满簪。
再次前韵赠别·其三
作者：童冀
朝代：明

旧识匡庐罨画间，舣舟几梦落星湾。卜居未遂东西瀼，招隐空怀大小山。四海风尘求骏足，十年林壑閟烟鬟。若为得似南山豹，雾雨何曾露一斑。
再次前韵赠别·其二
作者：童冀
朝代：明

驰道尘香宿雨晴，故人春早帝京行。雪消上苑林莺语，日上高冈有凤鸣。宣室已闻召贾谊，辎车会见锡桓荣。四方玉帛皆廷贡，不日王师罢远征。
再次前韵述怀旦闻衍公积刍为盗窃取故未句及之
作者：童冀
朝代：明

我不学贱夫罔利登垄断，布衣虽敝聊掩骭。又不能焚膏午夜坐穷经，虚负流年暗中换。北燕南越走万里，所至嗜好如冰炭。故园松菊久荒芜，平生亲旧云萍散。白头缔交庐山远，黄尘每垂青眼看。天寒为我致乌薪，刚阳可却顽阴悍。侧闻豪客夜相过，乞取薪刍充冶锻。为问此客果谁与，定知不是踰垣段。
再次衍公约看杏花韵
作者：童冀
朝代：明

我生独后邵康节，白首黄尘走阡陌。兴来犹作山水游，不减当年谢康乐。归来读书茅屋底，不悟庭中雨漂麦。往年为客上湘水，万里不异僧行脚。东还苕霅又十年，日夜思归叹萧索。移舟五湖吊范蠡，酾酒三高祠太伯。岂无苍弁晴岚翠，亦有洞庭秋月白。不问乌飞与兔走，自乐鸢飞共鱼跃。去年买舟上吕梁，横波利石森戈戟。狂吟不信风涛险，浩饮祗恐沧溟窄。眼中往往逢故人，谩说人民已非昨。去年二月到燕城，官河水动冰初拆。解装孤馆深闭门，尘缨未暇沧浪濯。城西招提双杏树，闻道花开亦将落。汤休妙语数见招，怜我同是江南客。嗟予卧病已旬浃，出门不耐东风恶。西家蹇驴许相借，明日无风便如约。政使飘零满地香，共拾残英带冰嚼。
再次韵酬中孚时新卜筑优游洞中
作者：童冀
朝代：明

徵君久客厌城府，年来旋买碧山栖。墙头薜荔秋阴合，屋角筼筜云影齐。人言遗逸似柳下，我忆画图如竹西。有约明年定相过，杖藜随处踏春泥。故人归隐优游洞，对客清谈似泰初。旧栽露果猿能摘，新构云巢鹤共居。市上三人传有虎，山中一月食无鱼。汉庭当有公车召，莫学虞卿穷著书。诸公衮衮登西掖，有客悠悠卧北窗。当代人才殊不乏，如君国士谅难双。风流江左闻诸谢，耆旧襄阳忆老庞。见说山斋新酿熟，瓦盆能共倒秋缸。黄金不解化丹砂，青镜时能点鬓华。旧读春秋演繁露，近餐日月咽晨霞。硬黄小字临章草，太白深杯对菊花。好约安期羡门子，秋风海上觅星槎。懒从唐举问流年，且服黄精学散仙。海上何人来看日，山中有客去朝天。碧窗夜雨琪花落，金殿晨班玉笋联。最忆蓬莱潘阁老，白云无梦到松泉。碧山学道幽居好，新种筼筜绕屋齐。客至时时尊有酒，春来日日醉如泥。但须百斛斟云液，不用千金买月题。却笑山公骑款段，秋风摇曳玉山低。
再次韵酬中孚时新卜筑优游洞中·其一
作者：童冀
朝代：明

徵君久客厌城府，年来旋买碧山栖。墙头薜荔秋阴合，屋角筼筜云影齐。人言遗逸似柳下，我忆画图如竹西。有约明年定相过，杖藜随处踏春泥。
再次韵酬中孚时新卜筑优游洞中·其三
作者：童冀
朝代：明

诸公衮衮登西掖，有客悠悠卧北窗。当代人才殊不乏，如君国士谅难双。风流江左闻诸谢，耆旧襄阳忆老庞。见说山斋新酿熟，瓦盆能共倒秋缸。
再次韵酬中孚时新卜筑优游洞中·其二
作者：童冀
朝代：明

故人归隐优游洞，对客清谈似泰初。旧栽露果猿能摘，新构云巢鹤共居。市上三人传有虎，山中一月食无鱼。汉庭当有公车召，莫学虞卿穷著书。
再次韵酬中孚时新卜筑优游洞中·其五
作者：童冀
朝代：明

懒从唐举问流年，且服黄精学散仙。海上何人来看日，山中有客去朝天。碧窗夜雨琪花落，金殿晨班玉笋联。最忆蓬莱潘阁老，白云无梦到松泉。
再次韵酬中孚时新卜筑优游洞中·其六
作者：童冀
朝代：明

碧山学道幽居好，新种筼筜绕屋齐。客至时时尊有酒，春来日日醉如泥。但须百斛斟云液，不用千金买月题。却笑山公骑款段，秋风摇曳玉山低。
再次韵酬中孚时新卜筑优游洞中·其四
作者：童冀
朝代：明

黄金不解化丹砂，青镜时能点鬓华。旧读春秋演繁露，近餐日月咽晨霞。硬黄小字临章草，太白深杯对菊花。好约安期羡门子，秋风海上觅星槎。
冬日道中
作者：童冀
朝代：明

日落疏林度小桥，天寒岁晚路迢遥。道人已是归心急，更为梅花住一宵。
刘氏二子诗
作者：童冀
朝代：明

君不闻卞壸二子真孝子，以身殉父从父死。又不闻刘璹二子家被兵，以身捍父同父生。一生一死幸不幸，同博千秋万古名。身亦何所有，子职所当为。独怜彼寇心，天理曾不亏。呜呼人心天理曾不亏，毁常败俗夫何为。
即事次李本存少府韵
作者：童冀
朝代：明

镜里功名白发新，青衫犹复困黄尘。十年厌听双溪雨，一策相依万里身。老觉有情皆梦境，穷将无愧事心神。莫言未卜归何日，在处青山许隐沦。论交久叹白头新，况复关河有战尘。道在乾坤非外物，人生疾痛举吾身。青灯永夜泣山鬼，玄牝何年养谷神。慎勿乘风破高浪，世间陆海正渊沦。姚宋亡来事事新，一丘聊复避红尘。劳生未悟梦中梦，举世皆忧身外身。夜月推敲烦木客，春风剪刻藉花神。年来了绝功名念，独未忘情向隐沦。蚤年学业尚奇新，半世蹉跎混世尘。岁月无端诚误我，文章何物解荣身。愁能俟隙工为祟，诗到穷人谩有神。犹幸他年光？在，不随尘土遽湮沦。
即事次李本存少府韵·其一
作者：童冀
朝代：明

镜里功名白发新，青衫犹复困黄尘。十年厌听双溪雨，一策相依万里身。老觉有情皆梦境，穷将无愧事心神。莫言未卜归何日，在处青山许隐沦。
即事次李本存少府韵·其三
作者：童冀
朝代：明

姚宋亡来事事新，一丘聊复避红尘。劳生未悟梦中梦，举世皆忧身外身。夜月推敲烦木客，春风剪刻藉花神。年来了绝功名念，独未忘情向隐沦。
即事次李本存少府韵·其二
作者：童冀
朝代：明

论交久叹白头新，况复关河有战尘。道在乾坤非外物，人生疾痛举吾身。青灯永夜泣山鬼，玄牝何年养谷神。慎勿乘风破高浪，世间陆海正渊沦。
即事次李本存少府韵·其四
作者：童冀
朝代：明

蚤年学业尚奇新，半世蹉跎混世尘。岁月无端诚误我，文章何物解荣身。愁能俟隙工为祟，诗到穷人谩有神。犹幸他年光？在，不随尘土遽湮沦。
即事次李本存少府韵·其四
作者：童冀
朝代：明
体裁：七言律诗

蚤年学业尚奇新，半世蹉跎混世尘。岁月无端诚误我，文章何物解荣身。愁能俟隙工为祟，诗到穷人谩有神。犹幸他年光�在，不随尘土遽湮沦。
又题墨菊二首
作者：童冀
朝代：明

采采东篱菊，秋香正满庭。定知陶靖节，不读太玄经。东篱秋色晚，白发对斜晖。独怪休官后，犹纡墨绶归。
又题墨菊二首·其一
作者：童冀
朝代：明

采采东篱菊，秋香正满庭。定知陶靖节，不读太玄经。
又题墨菊二首·其二
作者：童冀
朝代：明

东篱秋色晚，白发对斜晖。独怪休官后，犹纡墨绶归。
友竹轩
作者：童冀
朝代：明

伐木久辍响，谷风遂成诗。友道已不古，况复叔世时。耳馀亦搆隙，寄䘵良可知。君看友竹轩，为事岂好奇。择交逮草木，此意诚足悲。管鲍不可作，吾将谁与归。
发龙江
作者：童冀
朝代：明

帝城惜别重依依，棹发龙江已夕晖。十月寻常寒食短，孤帆摇飏暮云飞。天空万里海青远，水落三冬淮白肥。却忆故乡鲈正美，季鹰何事不思归。
古诗十首
作者：童冀
朝代：明

弱龄抱高尚，雅志在丘园。胡为坐维絷，偪侧城府间。穷年守铅椠，严程如作官。日晏甫朝食，冬裘春不完。达生贵适意，讵敢求晏安。永怀沮溺徒，躬耕非所叹。穷巷谢轮鞅，寂寞如荒村。闭门十日雨，不知绿阴繁。编简久息意，况复谋琴尊。日晏倒衣起，竟夕坐前轩。孙生亦闭户，董子不窥园。嗟我独无为，愧此岁月奔。端居澹无营，穷巷守环堵。食罢何所为，临池听疏雨。秋风入庭树，柯叶已非故。人生无百年，玄发忽改素。有酒且作乐，勿为浮名误。宿雨霁清晓，绿阴布庭隅。开轩缅遥岑，好鸟鸣相呼。兹辰岂不佳，揽衣步前除。仰睇云中鸢，俯羡渊底鱼。物性各有适，吾生谅何如。空斋阒无事，焚香坐清晨。客至惟清谈，客去常杜门。兹辰偶惬意，驾言出城闉。昔游岁未殚，今来已徂春。冉冉四序换，种种双鬓新。盛年不重来，俯仰愧古人。豫章生道傍，拱把寻斧斤。樗栎老空山，百岁长轮囷。良材世所用，蚤与忧患邻。恶木处散地，乃得全其真。出处慎所择，君子惧失身。梧桐树西掖，濯濯青琅玕。春风一披拂，翠叶敷云端。高枝集凤鸟，卑枝宿鹓鸾。清秋下白露，摧折同艾菅。本非岁寒质，零落何所叹。蓺菊庭阶下，草盛菊不蕃。物性各有时，勿怨雨露偏。严霜被萧艾，始见金英繁。托形寓宇内，荣悴非一端。穷达安所遇，庶以全吾天。结发业坟典，志尚希古人。区区守章句，坎壈愧此身。洙泗道已远，伊洛行复湮。岁月不我与，五十恐无闻。君子贵达道，志士斯求仁。天地大无外，伊人处其中。寸心具万善，上帝所降衷。胡为汨利欲，扰扰昧始终。修名不早立，甘与草木同。圣贤亦何人，令德垂无穷。
古诗十首·其一
作者：童冀
朝代：明

弱龄抱高尚，雅志在丘园。胡为坐维絷，偪侧城府间。穷年守铅椠，严程如作官。日晏甫朝食，冬裘春不完。达生贵适意，讵敢求晏安。永怀沮溺徒，躬耕非所叹。
古诗十首·其七
作者：童冀
朝代：明

梧桐树西掖，濯濯青琅玕。春风一披拂，翠叶敷云端。高枝集凤鸟，卑枝宿鹓鸾。清秋下白露，摧折同艾菅。本非岁寒质，零落何所叹。
古诗十首·其三
作者：童冀
朝代：明

端居澹无营，穷巷守环堵。食罢何所为，临池听疏雨。秋风入庭树，柯叶已非故。人生无百年，玄发忽改素。有酒且作乐，勿为浮名误。
古诗十首·其九
作者：童冀
朝代：明

结发业坟典，志尚希古人。区区守章句，坎壈愧此身。洙泗道已远，伊洛行复湮。岁月不我与，五十恐无闻。君子贵达道，志士斯求仁。
古诗十首·其二
作者：童冀
朝代：明

穷巷谢轮鞅，寂寞如荒村。闭门十日雨，不知绿阴繁。编简久息意，况复谋琴尊。日晏倒衣起，竟夕坐前轩。孙生亦闭户，董子不窥园。嗟我独无为，愧此岁月奔。
古诗十首·其五
作者：童冀
朝代：明

空斋阒无事，焚香坐清晨。客至惟清谈，客去常杜门。兹辰偶惬意，驾言出城闉。昔游岁未殚，今来已徂春。冉冉四序换，种种双鬓新。盛年不重来，俯仰愧古人。
古诗十首·其八
作者：童冀
朝代：明

蓺菊庭阶下，草盛菊不蕃。物性各有时，勿怨雨露偏。严霜被萧艾，始见金英繁。托形寓宇内，荣悴非一端。穷达安所遇，庶以全吾天。
古诗十首·其六
作者：童冀
朝代：明

豫章生道傍，拱把寻斧斤。樗栎老空山，百岁长轮囷。良材世所用，蚤与忧患邻。恶木处散地，乃得全其真。出处慎所择，君子惧失身。
古诗十首·其十
作者：童冀
朝代：明

天地大无外，伊人处其中。寸心具万善，上帝所降衷。胡为汨利欲，扰扰昧始终。修名不早立，甘与草木同。圣贤亦何人，令德垂无穷。
古诗十首·其四
作者：童冀
朝代：明

宿雨霁清晓，绿阴布庭隅。开轩缅遥岑，好鸟鸣相呼。兹辰岂不佳，揽衣步前除。仰睇云中鸢，俯羡渊底鱼。物性各有适，吾生谅何如。
后和陶诗（二十首） 其八 和胡西曹示顾贼曹
作者：童冀
朝代：明

朔土秋气高，日夕来凉幰。鸿雁已南乡，游子寒无衣。履霜戒坚冰，几者动之微。所以漆室女，浩叹忧园葵。烨烨阶下兰，一夕遽变衰。愁来谁与语，有酒聊自挥。故乡岂不怀，我行尚迟迟。百年同适客，何事主叹悲。
后和陶诗（二十首） 其十八 己酉九日
作者：童冀
朝代：明

客游五千里，乃得物外交。朔土天早寒，九月草树雕。衍公林下秀，要我共登高。秋风净游氛，流目空云霄。稍觉怀抱宽，遂忘登陟劳。古人不可见，俯仰心为焦。缅怀庐山远，神契栗里陶。斯人去已远，千年犹一朝。
后和陶诗（二十首） 其十四 和刘柴桑
作者：童冀
朝代：明

昔我去乡里，所至辄踌躇。踌躇何所叹，华屋无人居。父老向我言，往往卿相庐。存者日颓弊，余已成丘墟。亦有良田畴，岁久不菑畬。先人始创业，艰难亦勤劬。不谓数世后，子孙亦已无。我谓老父言，其人非二疏。卖金趣供具，此外奚所须。我躬谅不阅，身后欲何处。
后和陶诗（二十首） 庚子岁五月中从都还阻风于规林二首 其一
作者：童冀
朝代：明
体裁：古风

我昔少年日，无事幸休居。佩弦戒性缓，每师董安于。迨兹桑榆景，始悟失东隅。屡将孱弱躯，触冒风波途。严冬朔风急，夜绝高邮湖。岂不幸利涉，为计良已疏。古人戒垂堂，况我疾病余。前途谅多险，欲悔将焉如。
后和陶诗（二十首） 庚子岁五月中从都还阻风于规林二首 其二
作者：童冀
朝代：明
体裁：古风

仲冬度长淮，滉荡迷所知。同行得佳侣，乃谐夙所期。忆昨辞京国，与子适同时。参差各首路，不谓会在兹。举觞更相属，满饮不须辞。人生如浮萍，聚散安足疑。
后和陶诗（二十首） 归园田三首 其一
作者：童冀
朝代：明
体裁：古风

少小乐闲旷，被褐守空山。白头赋远游，倏已二十年。箪瓢陋巷居，安得如颜渊。昨宵偶不寐，忆我南山田。平生伏腊资，今弃草莽间。岂无升斗禄，差以慰目前。妻孥在远道，弃置同云烟。独念故山下，草屋行将颠。亦知身后名，未若生前闲。且复对尊酒，一醉已陶然。
后和陶诗（二十首） 归园田三首 其三
作者：童冀
朝代：明
体裁：古风

我昔在田野，东阡与南陌。时有素心人，浊酒聊共适。既醉各归卧，不如牛羊夕。醒来视西牖，残月在窗隙。宁知衰莫年，乃复困行役。天公如佚老，言归遂耕绩。击壤乐余年，箪瓢敢求益。
后和陶诗（二十首） 归园田三首 其二
作者：童冀
朝代：明
体裁：古风

我家南山下，茅屋枕溪曲。白头每思归，此愿何时足。败壁悬素琴，荒庭暗棋局。天道恒好还，世事如转烛。宁知若木景，不返扶桑旭。
后和陶诗（二十首） 拟古五首 其一
作者：童冀
朝代：明
体裁：古风

生世无百年，孰究天地终。宁知洛邑地，乃处陆浑戎。古来遗世士，守雌知其雄。我生七九年，始识广莫风。朔土恒早寒，况乃岁律穷。发春谅不远，行见星鸟中。
后和陶诗（二十首） 拟古五首 其三
作者：童冀
朝代：明
体裁：古风

西京全盛时，金城高且完。十二罗通衢，四方萃衣冠。金张贵公子，锦衣照朱颜。甲第连云霄，车马塞城关。鸡鸣趋青琐，日晏下朝端。琼楼启华宴，瑶瑟发清弹。吴娃引赵女，妙舞翔凤鸾。亦知衡门下，士不免饥寒。
后和陶诗（二十首） 拟古五首 其二
作者：童冀
朝代：明
体裁：古风

月落窗牖白，日出东南隅。披衣茅檐下，稍觉四体舒。故山邈千里，永念先人庐。晨夕庇风雨，少小之所居。别去逾十年，岂但园田芜。齿发日衰暮，天意谅何如。
后和陶诗（二十首） 拟古五首 其五
作者：童冀
朝代：明
体裁：古风

下士困形役，至人得天游。尸居一室间，心已历九州。所以驱牛翁，不肯饮下流。翩翩九苞凤，饮啄昆仑丘。一飞下虞廷，再鸣止岐周。瑞物不世出，安用罗网求。
后和陶诗（二十首） 拟古五首 其四
作者：童冀
朝代：明
体裁：古风

美玉韫荆璞，三献泣卞和。宁戚扣牛角，中夜犹商哥。古来不遇士，蹭蹬良亦多。百年水上沤，万事风中花。且复对尊酒，不饮当如何。
后和陶诗（二十首） 杂诗五首 其一
作者：童冀
朝代：明
体裁：古风

劳生无百年，知止乃逸豫。尺鴳聊自足，云鹏谩高翥。所以邴曼容，位高即免去。富贵岂不怀，能不为身虑。君看嗜利徒，末路竟何如。驱车下峻坂，中路安得住。康庄苟弗慎，宁非覆车处。保生良有道，至要在戒惧。
后和陶诗（二十首） 杂诗五首 其三
作者：童冀
朝代：明
体裁：古风

生世无百年，我愿常欢喜。尊中有美酒，胸次无尘事。宠辱了不知，动静得如意。妻孥常在眼，亲故数相值。畅饮送余年，一任岁月驶。身后称善人，财产不须置。
后和陶诗（二十首） 杂诗五首 其二
作者：童冀
朝代：明
体裁：古风

生世岂不长，少年忽已老。况复涉忧患，余生仅能保。客乡风土殊，水火异湿燥。百事每随人，五更起常早。宁能逐声利，冰炭置怀抱。有酒陶一觞，身外无复道。
后和陶诗（二十首） 杂诗五首 其五
作者：童冀
朝代：明
体裁：古风

十月渡黄河，北风凄已凉。河水深且驶，溯洄上吕梁。仰视南雁飞，缅焉怀故乡。吴葛已十暑，楚砧亦三霜。宁知衰莫年，转觉归路长。
后和陶诗（二十首） 杂诗五首 其四
作者：童冀
朝代：明
体裁：古风

白日下平陆，北风号枯桑。尘沙动地起，眯目扬秕糠。我行在中野，况乃久休粮。解装憩逆旅，笛声感山阳。旧游尽陈迹，抚事增永伤。故山不可见，忧来忽无方。世事讵有涯，且复陶一觞。
后和陶诗（二十首） 贫士二首 其一
作者：童冀
朝代：明
体裁：古风

我昔客吴会，岁星直降娄。乃多素心人，晨夕更唱酬。及兹客燕蓟，岁星行一周。亲友去眼远，日夕生离忧。物外得衍师，似是支遁俦。同乡或同归，此外非所求。
后和陶诗（二十首） 贫士二首 其二
作者：童冀
朝代：明
体裁：古风

人生靡定止，飘荡如转蓬。万事了不齐，畴能诘化工。宁知扬子云，乃愧楚两龚。天运有代谢，倚伏恒不同。委愿随所遇，胡为计穷通。用舍固有命，勖哉慎所从。
后和陶诗（二十首）·庚子岁五月中从都还阻风于规林二首
作者：童冀
朝代：明

我昔少年日，无事幸休居。佩弦戒性缓，每师董安于。迨兹桑榆景，始悟失东隅。屡将孱弱躯，触冒风波途。严冬朔风急，夜绝高邮湖。岂不幸利涉，为计良已疏。古人戒垂堂，况我疾病余。前途谅多险，欲悔将焉如。仲冬度长淮，滉荡迷所知。同行得佳侣，乃谐夙所期。忆昨辞京国，与子适同时。参差各首路，不谓会在兹。举觞更相属，满饮不须辞。人生如浮萍，聚散安足疑。
后和陶诗（二十首）·归园田三首
作者：童冀
朝代：明

少小乐闲旷，被褐守空山。白头赋远游，倏已二十年。箪瓢陋巷居，安得如颜渊。昨宵偶不寐，忆我南山田。平生伏腊资，今弃草莽间。岂无升斗禄，差以慰目前。妻孥在远道，弃置同云烟。独念故山下，草屋行将颠。亦知身后名，未若生前闲。且复对尊酒，一醉已陶然。我家南山下，茅屋枕溪曲。白头每思归，此愿何时足。败壁悬素琴，荒庭暗棋局。天道恒好还，世事如转烛。宁知若木景，不返扶桑旭。我昔在田野，东阡与南陌。时有素心人，浊酒聊共适。既醉各归卧，不如牛羊夕。醒来视西牖，残月在窗隙。宁知衰莫年，乃复困行役。天公如佚老，言归遂耕绩。击壤乐余年，箪瓢敢求益。
后和陶诗（二十首）·拟古五首
作者：童冀
朝代：明

生世无百年，孰究天地终。宁知洛邑地，乃处陆浑戎。古来遗世士，守雌知其雄。我生七九年，始识广莫风。朔土恒早寒，况乃岁律穷。发春谅不远，行见星鸟中。月落窗牖白，日出东南隅。披衣茅檐下，稍觉四体舒。故山邈千里，永念先人庐。晨夕庇风雨，少小之所居。别去逾十年，岂但园田芜。齿发日衰暮，天意谅何如。西京全盛时，金城高且完。十二罗通衢，四方萃衣冠。金张贵公子，锦衣照朱颜。甲第连云霄，车马塞城关。鸡鸣趋青琐，日晏下朝端。琼楼启华宴，瑶瑟发清弹。吴娃引赵女，妙舞翔凤鸾。亦知衡门下，士不免饥寒。美玉韫荆璞，三献泣卞和。宁戚扣牛角，中夜犹商哥。古来不遇士，蹭蹬良亦多。百年水上沤，万事风中花。且复对尊酒，不饮当如何。下士困形役，至人得天游。尸居一室间，心已历九州。所以驱牛翁，不肯饮下流。翩翩九苞凤，饮啄昆仑丘。一飞下虞廷，再鸣止岐周。瑞物不世出，安用罗网求。
后和陶诗（二十首）·杂诗五首
作者：童冀
朝代：明

劳生无百年，知止乃逸豫。尺鴳聊自足，云鹏谩高翥。所以邴曼容，位高即免去。富贵岂不怀，能不为身虑。君看嗜利徒，末路竟何如。驱车下峻坂，中路安得住。康庄苟弗慎，宁非覆车处。保生良有道，至要在戒惧。生世岂不长，少年忽已老。况复涉忧患，余生仅能保。客乡风土殊，水火异湿燥。百事每随人，五更起常早。宁能逐声利，冰炭置怀抱。有酒陶一觞，身外无复道。生世无百年，我愿常欢喜。尊中有美酒，胸次无尘事。宠辱了不知，动静得如意。妻孥常在眼，亲故数相值。畅饮送余年，一任岁月驶。身后称善人，财产不须置。白日下平陆，北风号枯桑。尘沙动地起，眯目扬秕糠。我行在中野，况乃久休粮。解装憩逆旅，笛声感山阳。旧游尽陈迹，抚事增永伤。故山不可见，忧来忽无方。世事讵有涯，且复陶一觞。十月渡黄河，北风凄已凉。河水深且驶，溯洄上吕梁。仰视南雁飞，缅焉怀故乡。吴葛已十暑，楚砧亦三霜。宁知衰莫年，转觉归路长。
后和陶诗（二十首）·贫士二首
作者：童冀
朝代：明

我昔客吴会，岁星直降娄。乃多素心人，晨夕更唱酬。及兹客燕蓟，岁星行一周。亲友去眼远，日夕生离忧。物外得衍师，似是支遁俦。同乡或同归，此外非所求。人生靡定止，飘荡如转蓬。万事了不齐，畴能诘化工。宁知扬子云，乃愧楚两龚。天运有代谢，倚伏恒不同。委愿随所遇，胡为计穷通。用舍固有命，勖哉慎所从。
吴贞媛诗
作者：童冀
朝代：明

贞哉王氏妇，结发从所天。百年奉箕帚，中道成弃捐。白首会一死，甘心即九泉。婉婉桃李花，随时竞春妍。漂泊风雨中，零落岐路间。死者奚所憾，永为生者怜。
和衍公约看杏花诗韵
作者：童冀
朝代：明

客乡不识花时节，官舍萧条如巷陌。闭门犹恐迎朔风，况复看花事行乐。前年又得殷师疾，往往空中闻打麦。回思少年真一梦，幸免泥涂陷双脚。非无万里封侯志，胆落绳桥悬度索。亦欲州县谋斗升，束带晨趋谒方伯。坐是蹉跎四十年，不知两鬓如霜白。东邻有子早宦游，骏马雕鞍日驰跃。西邻有客亦从军，十载归来门列戟。书生半世成何事，出门却笑天地窄。南北驱驰今几年，犹喜青衫尚如昨。去冬十月上燕蓟，朔风入怀衣缝拆。敝裘百日走黄沙，纵有清泉谁浣濯。平生故人幸相值，一一襟怀皆磊落。四海谁非兄弟亲，百年同是乾坤客。兴来载酒数相过，如此客怀良不恶。昨宵忽作乡山梦，便欲飞书谢娄约。来春玉版行可参，拟约参寥同大嚼。
夜雪简王雪舟
作者：童冀
朝代：明

儿时不识愁，见雪喜欲颠。长大颇不喜，所望在有年。蹉跎齿发暮，况乃忧患煎。一身去乡国，道里踰五千。北风昨夜起，积雪被南天。故乡美醽醁，不到篷窗前。颇闻王子猷，夜泛湘江船。岂无戴安道，掩关方醉眠。人事每如此，远客殊可怜。
如在堂
作者：童冀
朝代：明

奉亲有高堂，堂无百岁亲。思亲有孝子，子无百年身。亲去日已远，我心谅如存。入室想音容，謦欬如有闻。岂惟严烝尝，甘旨方具陈。皦皦心目间，膝下奉晨昏。我身良有尽，我心浩无垠。百年岂不长，子后亦有孙。所愧为人子，莫报罔极恩。载歌蓼莪篇，此恨终乾坤。
宋徽宗秋林野雀
作者：童冀
朝代：明

君不闻虞廷盛时凤来仪，圣贤饬戒惟时几。又不闻商宗肜日雉雊鼎，君臣遇灾克修省。古来理乱良靡常，居安虑危邦乃昌。我闻宣和全盛日，廊庙怀安事游逸。三边不动无烟尘，四海徵求到花石。紫宸退朝清昼閒，霜林好鸟声间关。乘閒适意一挥洒，岂意流落传人间。海上盟寒朔风急，辽水经年断消息。青城月冷乌夜啼，一枝莫遂鹪鹩栖。嗟乎虞廷凤，商鼎雉，千载何人知此意。日落梁园鸟雀悲，龙沙或冇清梦归。
寄宋景濂太史
作者：童冀
朝代：明

太史东归未赐环，菟裘营就白云间。九重一夜思前广，丹陛经年辍近班。视草玉堂登要地，紬书金匮记名山。颇闻尚抱烟霞疾，天上蓬莱足燕閒。
寄武昌吴广文二首
作者：童冀
朝代：明

大江东下鄂州城，千里频烦远寄声。壮志每怜人易老，异乡犹喜月同明。云萍半世偶相遇，胶漆十年无此情。闻道归来黄鹤语，五湖曾许白鸥盟。春风舣棹楚王城，曾向萧斋听雨声。临水忽惊头并白，看山误喜眼犹明。愁来无复轩裳梦，老去难忘儿女情。最忆故园春事动，石田茅屋要寻盟。
寄武昌吴广文二首·其一
作者：童冀
朝代：明

大江东下鄂州城，千里频烦远寄声。壮志每怜人易老，异乡犹喜月同明。云萍半世偶相遇，胶漆十年无此情。闻道归来黄鹤语，五湖曾许白鸥盟。
寄武昌吴广文二首·其二
作者：童冀
朝代：明

春风舣棹楚王城，曾向萧斋听雨声。临水忽惊头并白，看山误喜眼犹明。愁来无复轩裳梦，老去难忘儿女情。最忆故园春事动，石田茅屋要寻盟。
寄永庠士友
作者：童冀
朝代：明

弱龄抱高尚，遁迹栖丘园。胡为负铅椠，远涉湘水源。山水岂不佳，风气良亦淳。况有二三子，晨夕共讨论。寒暑未云易，迢遥下吴门。尺书昨夜至，眷眷道殷勤。矫首天一方，永念怀故人。江水日东流，无缘复西奔。惟应北风起，目送南飞云。
寄汉阳陈广文
作者：童冀
朝代：明

水西门外西州路，犹记津亭折柳枝。鸿雁一年无尺素，江湖两鬓各秋丝。三湘地控巴人国，八咏楼连婺女祠。闻道日来频在告，莫因乡土重怀思。
寄襄阳李仲训广文
作者：童冀
朝代：明

刘郎新自渚宫还，每说襄阳李谪仙。夜月醉倾千日酒，春风烂写五云笺。习家池上閒调马，汉女江边误唤船。白首何由一倾盖，暮云春树思年年。
寄金中孚
作者：童冀
朝代：明

严城旌旆拂招摇，大野烽烟一战消。塞上新归宛騕袅，军中独数汉嫖姚。天闲恩锡五花马，记室家传七叶貂。共说陈琳工草檄，可能有意向渔樵。
对月有怀
作者：童冀
朝代：明

投老山林种秫田，春风吹上楚江船。乡关一别四千里，京国遥瞻尺五天。宗武日来稀有字，广文客久更无毡。多情赖是湘江月，照我清光似旧年。
小游仙四首次金中孚韵 其一 秦女吹箫
作者：童冀
朝代：明

月冷瑶台语凤凰，紫箫悽断白云乡。西风回首山河异，鳷鹊楼开汉未央。
小游仙四首次金中孚韵 其三 刘阮天台
作者：童冀
朝代：明

桃花流水旧天台，万丈红尘眯不开。见说白云天路远，当年刘阮若为来。
小游仙四首次金中孚韵 其二 汉武招仙
作者：童冀
朝代：明

建章宫殿土花鲜，仙掌亭亭晓露前。沆瀣未晞松月堕，桐人已迫茂陵阡。
小游仙四首次金中孚韵 其四 芙蓉城仙
作者：童冀
朝代：明

三生应误读黄庭，谪向人间老月明。欲蹑凤翎寻旧梦，刚风秋隔五云城。
小游仙四首次金中孚韵·秦女吹箫
作者：童冀
朝代：明

月冷瑶台语凤凰，紫箫悽断白云乡。西风回首山河异，鳷鹊楼开汉未央。建章宫殿土花鲜，仙掌亭亭晓露前。沆瀣未晞松月堕，桐人已迫茂陵阡。桃花流水旧天台，万丈红尘眯不开。见说白云天路远，当年刘阮若为来。三生应误读黄庭，谪向人间老月明。欲蹑凤翎寻旧梦，刚风秋隔五云城。
山行
作者：童冀
朝代：明

一策秋江万籁鸣，白云堆里扣禅扃。归来两耳松风在，留得秋涛入梦听。
并蒂二色菊
作者：童冀
朝代：明

秋林已凋谢，晚菊忽献奇。烨烨霜中英，一干各异姿。初疑金玉蝶，骈栖瑶树枝。又疑道家术，变幻之所为。我闻菊禀性，真正恒自持。胡为遂世暮，革面非所希。容色信可易，本根谅难移。所以古君子，坚白无磷缁。草木非所怜，永为时世悲。
广陵道中
作者：童冀
朝代：明

广陵自昔号繁华，过眼春风一梦赊。商女隔江歌玉树，仙人骑鹤问琼花。荒村石屋无归燕，远道斜阳有暮鸦。二十四桥明月夜，清光此夜属谁家。
庚午中秋贡院述怀呈同志
作者：童冀
朝代：明

夜久棘闱风露凉，盍簪邂逅至公堂。百年几度看明月，千里相逢各异乡。谩把金尊斟绿醑，羞将白发对清光。少年独羡蟾宫路，折桂归来两袖香。
庚午立春日偶成
作者：童冀
朝代：明

一别乡关十五年，寸心日夜望归田。孤舟暮雨沧江上，茅屋秋风夕照边。归梦常时随越鸟，倦游何意复幽燕。小楼昨夜东风起，又见天边斗柄旋。
息斋风竹
作者：童冀
朝代：明

夜久商飙起，萧萧山月明。小窗云影乱，无处觅秋声。
悼袁公安
作者：童冀
朝代：明

漕粟三韩万里城，回帆中夜飏风惊。身捐鱼腹孤忠苦，命落鲸涛一羽轻。报国己酬平日志，事亲不尽百年情。承家喜有连枝在，荆树春来又发荣。
戊午生旦次丁己生旦诗韵
作者：童冀
朝代：明

去岁三湘把酒卮，洞庭烟浪渺无涯。云山易地怀乡国，风木终天感岁时。客里交情贫独在，镜中勋业鬓先知。半生旧学皆荒落，只有归心不外驰。
承召入京朝退偶成
作者：童冀
朝代：明

陋儒华发入金门，也向彤廷预讨论。朝退每陪贤俊后，诗成曾感帝王尊。九重亲为书宸翰，多士人均仰圣恩。共羡太平千载遇，自嗟无力报乾坤。
效何水部一首
作者：童冀
朝代：明

看梅东阁上，遥忆帝京时。梁园雪未下，华林春已归。香飘鳷鹊观，影落天渊池。已伤白发暮，敢怨清光迟。陇首成异域，何用寄相知。
效李长吉一首次中孚韵
作者：童冀
朝代：明

白露下百草，庭阶陨红兰。愁肠剧车轮，夜夜相回环。青灯照鱼目，梦向交河还。枕冷珊瑚枝，不知双涕潸。
效阴常侍一首
作者：童冀
朝代：明

荆楚三年别，巫峡千里遥。彩鹢阻去棹，乌鹊望仙桥。山云自含雨，江水不成潮。柳长谁共结，花残复易飘。阳台空作望，暮暮还朝朝。
方壶道人山水歌
作者：童冀
朝代：明

吾闻瀛海中有方壶山，琼台银阙非人寰。秦皇汉武不可到，何人醉梦游其间。乃是龙虎山中学仙子，十年辟谷餐芝髓。青天白日无羽翰，肉重骨凡飞不起。云涛浩渺烟苍茫，海天万里遥相望。神交意会忽有得，身外万事俱亡羊。归来醉吸三斗墨，净洗胸中旧荆棘。解衣盘礴反闭关，日对云林写萧瑟。尔来得名三十春，眼高四海空无人。残缯断楮落人世，夜光明月作奇珍。君不见乐善堂中三尺纸，开眼应须论万里。自言曾是挥洒时，飒飒风烟生笔底。祗今此境绝代无，却向君家看画图。平生三岛惜未到，拭目始见真方壶。方壶之山果何处，咫尺波涛隔烟雾。欲从坡老借飞车，钓竿一拂珊瑚树。
方壶隶书张伸举承旨海上所寄长律见贻因次其韵
作者：童冀
朝代：明
体裁：古风

古人制车观转蓬，学剑偶得白猿翁。孰知牺卦本心画，不待龙图出贝宫。人言造字始仓颉，我意定礼由姬公。乾坤玄象焕昭晰，浑沌白昼开溟濛。川流山峙俨高下，日升月没恒西东。自然书法良亦显，何物世俗拘未通。纷纷墨池疲岁月，往往白发犹儿童。长安高僧笔成冢，北邙大官碑作丛。斯冰以来少正体，曹郐而下多变风。呕心苦购墓中物，刮目未睹吴下蒙。钩摹点勒事剽窃，毫分缕析论拙工。仲尼阳虎貌则似，叔敖优孟行不同。岐山周鼓昧真赝，泗水夏鼎迷始终。岣嵝云深宵露湿，峄阳火烈寒烟空。鸿都石经变愈下，苦县枣刻肥失中。壶也独出超万汇，凤兮一鸣瘖百虫。胸中况复有丘壑，物外久已无樊笼。蹇予涉世遘多难，学道劳生讵有功。一卧山林秋草绿，十年湖海战尘红。从公千里访真诀，守雌毕竟谁知雄。
早朝遇雨次公叙韵
作者：童冀
朝代：明

阊阖晨开扇影分，风飘仙乐静中闻。九天雨露垂恩泽，五色旌旗绚彩云。犀象效琛来绝域，衣冠赐宴总元勋。陋儒拟笔图王会，昭代于今政用文。
春意堂
作者：童冀
朝代：明

燕山赵氏隐居好，种德几年春意深。见客不谈当世事，满腔浑贮活人心。紫芝采处云生袖，丹杏开时锦作林。老我故园归未得，时来花下听鸣琴。
暑雨即事感怀
作者：童冀
朝代：明

江南五月黄梅雨，溽暑熏蒸无燥土。燕山道上走黄尘，不识南中霖潦苦。今年燕山暑雨多，六月日日闻滂沱。床头汗衣欲沾体，门前流潦看成河。东家墙颓空四壁，西家水入深三尺。群蛙白日堂上鸣，孤萤后夜梁间出。束薪斗米不论钱，城中比屋无炊烟。泥涂不异犀浦道，禁火翻同寒食天。我生炎方困溽湿，不知朔土犹蒸郁。朔南由来地势偏，气候一月相后先。我愿天公怜远客，白头早遂归乡约。秪今溽暑行已过，岁晚苦寒其奈何。
杂诗二首·其一
作者：童冀
朝代：明

天运无停轨，寸管未易量。适见牵牛中，短日已在房。招摇指东壁，辽辽夜未央。忆昔初别君，春日甫载阳。徘徊岁云莫，郁结愁我肠。
杂诗二首·其二
作者：童冀
朝代：明

人生天地间，每向忧患老。自非秉明哲，盛名安足保。忆君堂前柏，我儿发未燥。蹉跎两鬓衰，立身恨不早。而中恐无闻，柏今已合抱。草木本无情，此意向谁道。
杂诗四首
作者：童冀
朝代：明

叔孙制朝仪，高论倾汉庭。绵蕞习野外，礼乐何由兴。东鲁致诸儒，两生独不行。岂不达时变，阿世非人情。周公昔制作，乃待治化成。用舍固有命，出处良不轻。昔有汉阴叟，抱瓮日灌畦。凿隧入古井，功寡力巳疲。桔槔暂俯仰，薄之乃不为。区区叔世事，有械皆危机。斯人不可作，吾将谁与归。翟公罢庭尉，宾客如晨星。一旦复拜官，夹道相逢迎。署门亦颇隘，外物何重轻。四序更代谢，日月有亏盈。天运且如此，况复时世情。原宪守环堵，穷巷席为门。赐也相卫归，结驷从华轩。迂辔偶见过，握手道殷勤。穷达各有命，贫病安足论。君子贵行道，毋为羞贱贫。
杂诗四首·其一
作者：童冀
朝代：明

叔孙制朝仪，高论倾汉庭。绵蕞习野外，礼乐何由兴。东鲁致诸儒，两生独不行。岂不达时变，阿世非人情。周公昔制作，乃待治化成。用舍固有命，出处良不轻。
杂诗四首·其三
作者：童冀
朝代：明

翟公罢庭尉，宾客如晨星。一旦复拜官，夹道相逢迎。署门亦颇隘，外物何重轻。四序更代谢，日月有亏盈。天运且如此，况复时世情。
杂诗四首·其二
作者：童冀
朝代：明

昔有汉阴叟，抱瓮日灌畦。凿隧入古井，功寡力巳疲。桔槔暂俯仰，薄之乃不为。区区叔世事，有械皆危机。斯人不可作，吾将谁与归。
杂诗四首·其四
作者：童冀
朝代：明

原宪守环堵，穷巷席为门。赐也相卫归，结驷从华轩。迂辔偶见过，握手道殷勤。穷达各有命，贫病安足论。君子贵行道，毋为羞贱贫。
次则中见赠韵
作者：童冀
朝代：明

海鹤东游久未还，青田芝老白云寒。前身己悟三生石，大药难逢九转丹。好景每从愁里过，乡山长在梦中看。百年身世真何物，白首劳生未得安。
次前韵奉简范景先先生
作者：童冀
朝代：明

阴阳一太极，羲画本无书。欲究先天意，应思未画初。种学须时习，工夫似力田。终身似穮蓘，不必问丰年。奕世衣冠盛，应须子弟佳。如何王相国，辛苦树三槐。寒食好天气，东郊踏晚晴。去年金碗出，今日有新茔。紫陌多芳草，年年阅世人。空怀百年虑，谁是百年身。乱后居城府，青山每见留。晚来新雨过，秀色满墙头。浮生何荏苒，百岁几悲欢。留得脩名在，从教后代看。二月山城暖，春风到小轩。茅檐喧燕雀，桃李自无言。陋巷无车马，幽居好避名。不因书带草，谁识郑康成。南山青绕屋，秀色似匡庐。好买山中地，春来共把锄。
次前韵奉简范景先先生·其一
作者：童冀
朝代：明

阴阳一太极，羲画本无书。欲究先天意，应思未画初。
次前韵奉简范景先先生·其七
作者：童冀
朝代：明

浮生何荏苒，百岁几悲欢。留得脩名在，从教后代看。
次前韵奉简范景先先生·其三
作者：童冀
朝代：明

奕世衣冠盛，应须子弟佳。如何王相国，辛苦树三槐。
次前韵奉简范景先先生·其九
作者：童冀
朝代：明

陋巷无车马，幽居好避名。不因书带草，谁识郑康成。
次前韵奉简范景先先生·其二
作者：童冀
朝代：明

种学须时习，工夫似力田。终身似穮蓘，不必问丰年。
次前韵奉简范景先先生·其五
作者：童冀
朝代：明

紫陌多芳草，年年阅世人。空怀百年虑，谁是百年身。
次前韵奉简范景先先生·其八
作者：童冀
朝代：明

二月山城暖，春风到小轩。茅檐喧燕雀，桃李自无言。
次前韵奉简范景先先生·其六
作者：童冀
朝代：明

乱后居城府，青山每见留。晚来新雨过，秀色满墙头。
次前韵奉简范景先先生·其十
作者：童冀
朝代：明

南山青绕屋，秀色似匡庐。好买山中地，春来共把锄。
次前韵奉简范景先先生·其四
作者：童冀
朝代：明

寒食好天气，东郊踏晚晴。去年金碗出，今日有新茔。
次前韵寄王广文
作者：童冀
朝代：明

一冬不见衡阳使，开遍梅花到北枝。照眼山云晴冉冉，捲帘江雨晓丝丝。青风落日三闾庙，翠竹何年二女祠。早晚湘江春水暖，好凭双鲤寄相思。
次前韵寄赤松观陈一山鍊师
作者：童冀
朝代：明

濯缨亭下羽觞流，曾折瑶华计酒筹。白日蹉跎三岛暮，红尘俛仰十年秋。愁来莫问丹砂诀，醉里聊同造物游。近日桃源足轮鞅，洞前宁复有渔舟。
次前韵寄长沙李叔南
作者：童冀
朝代：明

孤舟一别李徵士，饱听三湘歌竹枝。太白莫空尊里月，还丹难黑镜中丝。素王礼殿崇新构，赤帝行宫有旧祠。想见登临足佳制，綵毫日日写幽思。
次前韵简用和郎中
作者：童冀
朝代：明

燕寝香凝画省中，日长铃阁静斋宫。上台躔度联卿月，南国衣冠盛士风。诸将策勋书太史，四方驰捷奏肤公。陋儒拟制河清颂，梦笔生花夜吐红。大江一带限天中，千古繁华六代宫。虎踞龙蟠钟王气，天荒地老几秋风。百年周礼存中国，九命桓圭锡上公。闻道水犀严大阅，革车千乘薄蒐红。
次前韵简用和郎中·其一
作者：童冀
朝代：明

燕寝香凝画省中，日长铃阁静斋宫。上台躔度联卿月，南国衣冠盛士风。诸将策勋书太史，四方驰捷奏肤公。陋儒拟制河清颂，梦笔生花夜吐红。
次前韵简用和郎中·其二
作者：童冀
朝代：明

大江一带限天中，千古繁华六代宫。虎踞龙蟠钟王气，天荒地老几秋风。百年周礼存中国，九命桓圭锡上公。闻道水犀严大阅，革车千乘薄蒐红。
次前韵简衡阳王俊华广文一首
作者：童冀
朝代：明

八咏楼前婺女城，一年不听早莺声。登楼误喜青山在，览镜羞添白发明。故国春风频入梦，异乡啼鸟最关情。愁来更忆王文学，何日东归共结盟。
次前韵述怀
作者：童冀
朝代：明

倦客南游湘水濆，故山猿鹤久移文。半簪华发催年暮，一榻青毡坐夜分。季子已无衣卒岁，相如徒有赋凌云。昨宵又作还家梦，茅屋分明见少君。
次平仲酬唐宗鲁侍郎韵二首
作者：童冀
朝代：明

粉署凝香画省中，归来一笑大江空。客星躔度连卿月，王国衣冠盛士风。玉帛四夷重译贡，车书一统万方同。东华门外尘如海，尚忆天街踏软红。十载怀人寄梦中，愁来咄咄谩书空。黄尘有恨非今日，白首论心见古风。市道交情多雨散，士林高论亦雷同。岁寒自昔期松柏，莫学春花旦暮红。
次平仲酬唐宗鲁侍郎韵二首·其一
作者：童冀
朝代：明

粉署凝香画省中，归来一笑大江空。客星躔度连卿月，王国衣冠盛士风。玉帛四夷重译贡，车书一统万方同。东华门外尘如海，尚忆天街踏软红。
次平仲酬唐宗鲁侍郎韵二首·其二
作者：童冀
朝代：明

十载怀人寄梦中，愁来咄咄谩书空。黄尘有恨非今日，白首论心见古风。市道交情多雨散，士林高论亦雷同。岁寒自昔期松柏，莫学春花旦暮红。
次庄孟敬韵二首
作者：童冀
朝代：明

日暮谁令涉远途，此身天地一蘧庐。清宵无梦追班马，白日何心校鲁鱼。万事已师齐物论，一愁未有绝交书。故人有意怜岑寂，时致香醪为破除。异乡白首倦长途，故里青山守敝庐。北上惯看沙苑马，南行真食武昌鱼。陶翁晚岁能无酒，惠子平生赖有书。白日闭门惟静坐，不教尘土到阶除。
次庄孟敬韵二首·其一
作者：童冀
朝代：明

日暮谁令涉远途，此身天地一蘧庐。清宵无梦追班马，白日何心校鲁鱼。万事已师齐物论，一愁未有绝交书。故人有意怜岑寂，时致香醪为破除。
次庄孟敬韵二首·其二
作者：童冀
朝代：明

异乡白首倦长途，故里青山守敝庐。北上惯看沙苑马，南行真食武昌鱼。陶翁晚岁能无酒，惠子平生赖有书。白日闭门惟静坐，不教尘土到阶除。
次张来仪金华山居图韵
作者：童冀
朝代：明
体裁：古风

我昔好山未识山，趼足日日劳跻攀。归来小楼坐清昼，佳处政在阿堵间。蓬莱岱岳岂不好，挂帆入海经东蛮。昆崙灵鹫亦良远，流沙万里经玉关。不如故园揽奇秀，南北两峰开髻鬟。半生足迹不出境，讵意天道如循环。白头南行近万里，壮心未□□□□。官舡柁楼高于屋，长江利涉无险艰。篷窗日日看山色，脱略尘鞅遗世患。眼中台殿尽荆棘，岩岫无复金碧殷。匡庐衡岳不可识，残碑断础弃草菅。江山无情亦销歇，岂有大药能驻颜。孤舟归来岂天意，山泉尚许听潺湲。何物微官苦维絷，幅巾行逐孤云还。烦君写图慰岑寂，卧游偿我平生閒。石渠天䘵无梦到，姓名久在丹台班。
次张来仪金华山居图韵
作者：童冀
朝代：明

我昔好山未识山，趼足日日劳跻攀。归来小楼坐清昼，佳处政在阿堵间。蓬莱岱岳岂不好，挂帆入海经东蛮。昆崙灵鹫亦良远，流沙万里经玉关。不如故园揽奇秀，南北两峰开髻鬟。半生足迹不出境，讵意天道如循环。白头南行近万里，壮心未□□□□。官船柁楼高于屋，长江利涉无险艰。篷窗日日看山色，脱略尘鞅遗世患。眼中台殿尽荆棘，岩岫无复金碧殷。匡庐衡岳不可识，残碑断础弃草菅。江山无情亦销歇，岂有大药能驻颜。孤舟归来岂天意，山泉尚许听潺湲。何物微官苦维絷，幅巾行逐孤云还。烦君写图慰岑寂，卧游偿我平生閒。石渠天䘵无梦到，姓名久在丹台班。
次张来仪金华山居图韵
作者：童冀
朝代：明

闻说山中路，经年断客行。山人理归屐，莫遣绿苔生。
次张来仪题金华山居图韵
作者：童冀
朝代：明

我昔采玄芝，东上金盆山。仙人五云车，可望不可攀。授我日月鼎，粲然铅汞斑。持归石室中，神光烛茅菅。自从落城府，岁运亦已还。颇闻青田鹤，近自辽海还。口衔五色图，飞下青冥间。山中旧茅屋，言归老云关。丹液庶有成，白首回童颜。
次彦德广文元夕诗韵八首
作者：童冀
朝代：明

八咏溪山旧倚阑，十年湖海客毡寒。重来已悟三生梦，老去难逢一笑欢。草酌春风浮蚁酿，花瓷香露瀹龙团。醉归一夜梅飞雪，愁绝江城画角残。倚遍南楼十二阑，中天月白剑光寒。六朝往事空陈迹，百岁相逢且尽欢。汗马功名轻草檄，雕虫事业付蒲团。山林钟鼎何须计，人世黄粱梦未残。小雨苔花满石阑，东风帘幕晚生寒。青云负我平生志，白首怀君旧日欢。槐市夜归灯影乱，梅檐花落粉香团。祗今寂寞山窗下，一榻松明耿夜残。玉版乌丝界小阑，银钩光照墨花寒。西堂梦草留佳句，北阙传柑诧合欢。云屋醉归花气暖，月阶坐久树阴团。挑灯又复翻青史，卫霍功名半纸残。
次彦德广文元夕诗韵八首·其一
作者：童冀
朝代：明

八咏溪山旧倚阑，十年湖海客毡寒。重来已悟三生梦，老去难逢一笑欢。草酌春风浮蚁酿，花瓷香露瀹龙团。醉归一夜梅飞雪，愁绝江城画角残。
次彦德广文元夕诗韵八首·其三
作者：童冀
朝代：明

小雨苔花满石阑，东风帘幕晚生寒。青云负我平生志，白首怀君旧日欢。槐市夜归灯影乱，梅檐花落粉香团。祗今寂寞山窗下，一榻松明耿夜残。
次彦德广文元夕诗韵八首·其二
作者：童冀
朝代：明

倚遍南楼十二阑，中天月白剑光寒。六朝往事空陈迹，百岁相逢且尽欢。汗马功名轻草檄，雕虫事业付蒲团。山林钟鼎何须计，人世黄粱梦未残。
次彦德广文元夕诗韵八首·其四
作者：童冀
朝代：明

玉版乌丝界小阑，银钩光照墨花寒。西堂梦草留佳句，北阙传柑诧合欢。云屋醉归花气暖，月阶坐久树阴团。挑灯又复翻青史，卫霍功名半纸残。
次彦德广文迁居韵二首
作者：童冀
朝代：明

十年烽火照吴中，环堵空怀一亩宫。客舍惊乌翻夜月，宦途飞鹢退天风。梁园宾客馀枚叟，楚国衣冠老白公。昨夜壮游还入梦，东华日逐软尘红。蚤岁论文陋管中，策名曾拟荐南宫。雕虫信巧徒淹日，画虎无成笑捕风。待诏远惭金马客，学书翻愧白猿公。夜窗误听鸡声舞，三尺龙光绕殿红。
次彦德广文迁居韵二首·其一
作者：童冀
朝代：明

十年烽火照吴中，环堵空怀一亩宫。客舍惊乌翻夜月，宦途飞鹢退天风。梁园宾客馀枚叟，楚国衣冠老白公。昨夜壮游还入梦，东华日逐软尘红。
次彦德广文迁居韵二首·其二
作者：童冀
朝代：明

蚤岁论文陋管中，策名曾拟荐南宫。雕虫信巧徒淹日，画虎无成笑捕风。待诏远惭金马客，学书翻愧白猿公。夜窗误听鸡声舞，三尺龙光绕殿红。
次德希感时韵二首
作者：童冀
朝代：明

辕门月射剑光流，愁听量沙夜唱筹。黄屋宵衣严待旦，黑山戍卒罢防秋。边方蜂虿轻中国，江汉金汤重上游。阃外寻常务持重，济河谁复念焚舟。寝薪未觉涕先流，销印无从借箸筹。台阁望隆中执法，宫闱政仰大长秋。乘舆北幸严时狩，带甲东征尽贵游。何日皇威清海岱，五湖能复逐扁舟。